Adwennwene—Sɛnea Wobɛma Afiri Wo So\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\nAdwennwene—Sɛnea Wobɛma Afiri Wo So\n“Ná mete sɛ obi a ogyina faako retwa ne ho; ɔnkɔ baabiara. Ná metaa yɛ adwuma nnɔnhwerew 16 daa, na edu Memeneda ne Kwasiada koraa a, na meda adwumam. Me bo fuu me ho efisɛ mɛba fie biara na me babaa ketewa ada. Adwennwene bɔɔ me yare.”—Kari, Finland.\nƐNYƐ Kari nko na adeɛ ahia no. Adɔeɛ kuo bi wɔ United Kingdom a wɔboa wɔn a adwennwene da wɔn so. Kuo no de too dwa sɛ, Britainfo a wɔyɛ adwuma no, wuyi nnipa 5 a, emu 1 kae sɛ adwennwene tumi bɔ no yare, na sɛ adwuma kyere wɔn so paa a, nnipa 4 biara mu 1 su wɔ adwumam. Ɛberɛ a sikasɛm yɛɛ basaa nnansa yi no, nnipa a na wɔtɔ nnuro nom de te wɔn adwennwene so no dɔɔso.\nDɛn na ama adwennwene abɛtɔ wo so?\nAdwuma amene wo?\nWo ne nkurɔfo ntam nwo?\nAsɛm a ɛyɛ ya bi ato wo?\nDɛn na adwennwene de agya wo so?\nAsɛe wo ne nkurɔfo ntam?\nAdwennwene tumi pusu nipadua no. Ɛma wohome ntɛmntɛm, wo koma bɔ paripari na wo mogya nso bɔ ntɛmntɛm. Bio nso, ɛma mogya nkwammoaa ne asikyire a ɛwɔ wo nipadua mu no pu begu wo mogya mu. Saa nneɛma wei nyinaa ma nipadua no yɛ krado sɛ ɛne dekode a akɔfa adwennwene aba wo so no bɛko. Sɛ ɛne no ko wie a, na etuo akɔtwere nea ɛtwere. Na sɛ ade korɔ no ankɔ a, ebetumi ama adwennwene no ayɛ kɛse ama asɛm no asɛe koraa. Enti sɛ wusua sɛnea wubeyi adwennwene afiri wo so a, ɛbɛma wo nipadua ne w’adwenem nyinaa adwo wo.\nNea Ɛbɛma Adwennwene Afiri Wo So\nAdwennwene nhyɛ da nyɛ bɔne. Adwene ho Animdefoɔ Fekuo a ɛwɔ Amerika no kae sɛ: “Adwennwene ayɛ sɛ sankuo ahoma; emu go a, nnwom no nyɛ dɛ, emu yere pii nso a, na ano ayɛ yayaaya. Adwennwene pii tumi kum nnipa, nanso adwennwene kakra betumi ama asetena ayɛ anika. Enti nea aka ne kwan a wobɛfa so ayi afiri wo so.”\nAde foforo a ɛwɔ adwennwene ho nie: Ɛsono obiara apɔmuden ne sɛnea otumi gyina nsɛm ano. Enti adeɛ a egya obi adwennwene no, empusu obi koraa. Sɛ w’adwuma twe wo mu nsuo araa ma wunnya bere nnye w’ahome, anaa asɛm si putupuru na wunnya berɛ nni ho dwuma a, ɛkyerɛ sɛ adwennwene da wo so.\nNea ebinom de ko adwennwene ne nsã, nnuro, ne sigaret. Ebinom nso didi basabasa anaa wɔtena TV ne kɔmputa ho saa. Nanso emu biara ntumi nyi mfiri hɔ; nea etumi yɛ ara ne sɛ, ɛma asɛm no sɛe koraa. Ɛnneɛ dɛn paa na yebetumi de ako adwennwene?\nDeɛ ɛboa nnipa bebree ma wɔtumi ko adwennwene ne sɛ, wɔde afotusɛm a ɛwɔ Bible mu yɛ adwuma. Nyansa a ɛwom no aboa nnipa pii; wunnye nni sɛ ebetumi aboa wo? Sɛ wubetumi abua saa asɛm no a, hwɛ nneɛma nnan a ɛde adwennwene ba yi:\n1 WO DAAKYE\nObiara nnim ɔkyena asɛm. Sɛnea Bible kyerɛ no, ‘asiane to yɛn nyinaa bere a yɛnhwɛ kwan.’ (Ɔsɛnkafo 9:11) Ɛbɛyɛ dɛn na woatumi agyae daakye ho adwennwene? Sɔ wei hwɛ:\nKa deɛ ɛha wo biara kyerɛ wo ho nipa bi anaa w’adamfo paa bi. Nhwehwɛmu kyerɛ sɛ, sɛ wo ho nipa bi boa wo saa a, nkakrankakra, wubehu sɛ adwennwene ho nsunsuansoɔ no kɔ fam. Ampa, “ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.”—Mmebusɛm 17:17.\nNnwene sɛ bɔne bi rebɛto wo. Woyɛ saa a, ebegya wo adwennwene kwa. Nea ɛrehunahuna wo no, ebia na amma saa mpo. Weinom nyinaa nti na Bible se: “Munnnwinnwen ɔkyena ho, na ɔkyena ankasa benya ne dadwen.”—Mateo 6:34.\nMa mpaebɔ ntumi wo. Bible se, “Montow mo dadwen nyinaa ngu [Onyankopɔn] so, efisɛ odwen mo ho.” (1 Petro 5:7) Onyankopɔn ma yenya asomdwoe, na wɔn a wɔkɔ ne nkyɛn kɔhwehwɛ awerɛkyekye wɔ ahokyere berɛ mu no, ɔhyɛ bɔ sɛ ‘ɔrennyaw wɔn da.’—Hebrifo 13:5; Filipifo 4:6, 7.\n2 ADWUMA AMENE WO?\nNipa baakofoɔ, ebia wubetwa kwan akɔyɛ adwuma, wubesua adeɛ, wobɛhwɛ nkwadaa anaa w’awofo. Eyinom nyinaa betumi ama woabrɛ aboro so. Deɛ ɛha adwene koraa ne sɛ, nea yɛakeka yi biara nni hɔ a wugyae a ɛbɛyɛ yiye. (1 Timoteo 5:8) Enti dɛn na wobɛyɛ na saa nnwuma no ammu amfa wo so?\nFa berɛ no bi gye w’ahome na da sɛnea ɛsɛ. Bible se: ‘Ɔhome nsa mã ye sen ɔbrɛ ne adehunu nsa mã mmienu akyidi.’—Ɔsɛnkafo 4:6.\nYɛ nea ehia ansa na woayɛ nea ɛfata; mfa nneɛma pii nkyekyere wo ho wɔ abrabɔ mu. (Filipifo 1:10) Yɛ wo ho awiɛmfoɔ; bere a wode yɛ adwuma nso, te so. Woyɛ saa a, ɛbɛma wo ho ahan wo.—Luka 21:34, 35.\nYɛaka Kari asɛm dada; nea ɔyɛe ne sɛ, ɔtenaa ase hwɛɛ n’abrabɔ mu na afei ɔkyerɛw sɛ: “Me ara mihui sɛ m’adwuma agye m’adwene nyinaa.” Ɔtɔn n’adwuma hwehwɛɛ adwuma a ɛbɛma wanya bere atena fie. Ɔsan kae sɛ: “Seesei yɛn sika so ate kakra nanso ama me ne me yere adwennwene so ate. Ama yɛanya adaagye ama yɛn abusuafo ne yɛn nnamfonom. Seesei m’asom adwo me na meremfa sikadwuma biara nsesa da.”\n3 WO NE NKURƆFO NTAM NWO?\nSɛ wo ne nkurɔfo ntam nwo a, ebetumi agya wo atipae paa, ɛnkanka ne sɛ wɔyɛ w’adwumamfoɔ. Sɛ wowɔ ɔhaw a ɛte saa mu a, nneɛma bebree wɔ hɔ a wubetumi ayɛ ama wo ho atɔ wo.\nSɛ obi gyegye wo a, nya aboterɛ; nsosɔ so. Mmebusɛm 15:1 se: “Mmuae bɔkɔɔ ma abufuw twa, na asɛm a ɛyɛ yaw hyɛ abufuw.”\nFa obuo kɔ onipa no nkyɛn na wo ne nko ara nkɔka ho asɛm. Woyɛ saa a, ɛkyerɛ sɛ wode nidie ama onipa no.—Mateo 5:23-25.\nFa w’ani to fam na wubehu sɛ ebia biribi ha no nti na ɔreyɛ saa. Sɛ wuhu sɛ biribi nti na ɔreyɛ saa a, ɛbɛma ‘woatwentwɛn w’abufuw ase’ efisɛ, wo yɔnko da ne wo da. (Mmebusɛm 19:11) Ɛbɛma woahu sɛ, sɛ wo a, anka saa na wobɛyɛ.\nFa bɔne kyɛ. Sɛ wode bɔne kyɛ a, ɛyɛ anuonyam ma wo, na ɛsa wo yareɛ nso. Nhwehwɛmu a nkurɔfo bi yɛɛ no afe 2001 mu kyerɛ sɛ, sɛ “wode asɛm hyɛ wo mu” a, nea ɛde ba ara ne “komayare ne mogya mmorosoɔ.” Nanso sɛ wode asɛm kyɛ a, wo ho na ɛtɔ wo.—Kolosefo 3:13.\n4 ASƐM A ƐYƐ YA BI ATO WO?\nNieng te Cambodia na atoyerɛnkyɛm pii atoto no. Afe 1974 mu no, obi too bɔmb too wimhyɛn gyinabea bi maa opirae. Afe a edi hɔ no, ne mma mmienu, ne maame, ne ne kunu nyinaa wui. Afe 2000 mu nso, egya hyee ne fie ne ne nneɛma bi, na mfe mmiɛnsa akyi no, ne kunu a ɔsan waree no wui. Ɛno bɛboom no deɛ, anka ɔrekum ne ho afiri wiase.\n‘Ɔhome nsa mã ye sen ɔbrɛ ne adehunu nsa mã mmienu akyidi’\nNe nyinaa akyi no, Nieng ampa aba. Nea Kari yɛe no ara bi na ɔyɛe. Ɔhwehwɛɛ Bible mu, na nea osuae no boaa no paa ma enti otuu ne ho mae sɛ ɔde nea wasua no bɛkyekye nkurɔfo werɛ. N’asɛm no ma yɛkae nhwehwɛmu bi a Britainfo bi yɛɛ no afe 2008 mu. Wohui sɛ ɔkwan baako a “yɛde te adwennwene so ne sɛ yɛbɛyɛ nkurɔfo . . . papa”—wei yɛ asɛm a Bible aka ato hɔ dadaada.—Asomafo Nnwuma 20:35.\nNieng san nyaa anidaso sɛ daakye bi bɛba ama nnipa amanehunu nyinaa to atwa. Saa berɛ no “asomdwoe bebu” so baabiara.—Dwom 72:7, 8.\nAde a yɛde ko adwennwene yɛ nyansa ne anidaso; ne mmienu nyinaa yɛ ade kɛseɛ, na ne mmienu nyinaa nso wɔ Bible mu. Bible aboa nnipa mpempem pii. Wo nso, ebetumi aboa wo.\n“Ɔkwampa” a Wɔfa So Te Adwennwene So\nApɔmuden Asoɛe a ɛwɔ United States ka sɛ: “Ɔkwampa bi wɔ hɔ a wubetumi afa so ate w’adwennwene so, ɛne sɛ wobɛyɛ nsakrae wɔ w’abrabɔ mu. Fa wei firi aseɛ: di nnuane a ahoɔden wom, tenetene w’apɔ mu na nya bere da yiye. Afei, te nsã ne kɔfe a wonom so. Hwɛ na woannom nnubɔne te sɛ cocaine, wii, ne nea ɛkeka ho biara.” Asoɛe no san kyerɛe sɛ, gye bere ne w’abusuafo ne wo nnamfo nnye mo ani, gye berɛ firi adwumam, sua gyitar anaa piano bɔ, na fa wo nsa yɛ nneɛma.


Mateo 22 NA-TWI - Ayeforohyia apontow ho bɛ - Yesu de - Bible Gateway\nMateo 22 Nkwa Asem (NA-TWI)\nAyeforohyia apontow ho bɛ\n22 Yesu de abebu ahorow kyerɛɛ sɛnea ɔsoro ɔhenni no te. 2 Ose, “Ɔsoro ahenni te sɛ ɔhene bi a ne babarima hyiaa ayeforo, na ɔtow pon maa no. 3 Ɔtoo nsa frɛɛ nnipa pii. Bere no dui no, ɔsomaa n’asomfo sɛ wɔnkɔfrɛfrɛ nnipa no na wɔmmra. Nanso nnipa no amma. 4 Ɔsan somaa n’asomfo foforo se, ‘Monkɔka nkyerɛ wɔn se, wɔawie biribiara. Wɔakum m’anantwi ne me nyɛmmoa de anoa aduan awie. Mommra ayeforo no ase, mmedidi!’\n5 “Nanso, ne ho yɛɛ wɔn a ɔtoo nsa frɛɛ wɔn no serew. Obiara kodii ne dwuma. Obi kɔɔ n’afum. Ɔfoforo nso kodii ne gua. 6 Afoforo nso kyeree n’asomfo no hwee wɔn, pirapiraa wɔn, kunkum ebinom nso.\n7 “Ɔhene no tee nea nnipa no ayɛ n’asomfo no, ne bo fuwii. Ɔsomaa n’asraafo ma wɔkokunkum awudifo no, hyew wɔn kurow no pasaa. 8 Ɔsan frɛɛ n’asomfo ka kyerɛɛ wɔn se, ‘Wɔawie ayeforo aduan no. Nanso wɔn a wɔfrɛɛ wɔn no mfata sɛ wɔba apontow no ase. 9 Enti monkɔ mmɔnten so, na obiara a mubehu no no, momfrɛ no mmra apontow no ase.’\n10 “Asomfo no fii adi kɔɔ mmɔnten so kɔfrɛɛ nnipa dodow a wohuu wɔn no nyinaa. Wɔfrɛɛ nnipa pa ne nnipa bɔne maa ɔdan a wɔtow pon wɔ mu no yɛɛ ma. 11 Ɔhene no baa hɔ sɛ ɔrebɛhwɛ nnipa a wɔaba no, ohuu obi a ɔnhyɛ ayeforohyia atade wɔ hɔ.\n12 “Obisaa no se, ‘Damfo, ɛyɛɛ dɛn na wonhyɛ ayeforohyia atade na wutumi baa ha?’ Nanso damfo no antumi ammua.\n13 “Afei ɔhene no ka kyerɛɛ n’asomfo no se, ‘Monkyekyere ne nan ne ne nsa na monkɔtow no nkyene akyirikyiri sum mu, nea osu ne agyaadwo wɔ no.’ 14 Wɔafrɛ bebree, nanso kakraa bi na wɔayi wɔn.”\n15 Farisifo no tuu Yesu ho agyina, pɛɛ ɔkwan bi a wɔnam n’anom asɛm so benya no akyere no. 16 Wosii no gyinae sɛ, wɔbɛsoma wɔn nnipa bi ne Herodefo aba Yesu nkyɛn abebisa no se, “Owura, yenim sɛ woyɛ ɔnokwafo, na wonam nokware kwan so kyerɛ nnipa ɔkwan a, ɛkɔ Onyankopɔn nkyɛn a, wunsuro akyi asɛm, efisɛ, wonhwɛ nnipa anim. 17 Ka ma yentie. Eye sɛ woyi tow ma Roma Hempɔn Kaesare anaa enye?”\n18 Yesu huu wɔn adwemmɔne no ma ɔka kyerɛɛ wɔn se, “Mo nyaatwomfo! Adɛn nti na mopɛ sɛ mode nnaadaa sɔ me hwɛ? 19 Momfa sika a wɔde yi tow no bi nkyerɛ me.” Wɔde bi kyerɛɛ no. 20 Obisaa wɔn se, “Hena mfonini na ɛda so, na hena din nso na ɛwɔ so?” 21 Wobuae se, “Kaesare.” Yesu ka kyerɛɛ wɔn se, “Ɛnne momfa Kaesare de mma Kaesare, na momfa Onyankopɔn de mma Onyankopɔn.”\n22 Ne mmuae a ɔmaa wɔn no maa wɔn ho dwiriw wɔn, ma wogyaw no hɔ kɔe.\n23 Da no ara, Sadukifo a wonnye owusɔre nni no baa Yesu nkyɛn bebisaa no se, 24 “Owura, Mose kae se, ‘Sɛ ɔbarima bi anwo na owu a, ne nuabarima mfa ne yere no kunabea, na ɔne no nwo mma owufo no.’ 25 Anuanom baason bi ne yɛn tenaa ha. Ɔpanyin no waree a wanwo ba na owui. Enti ne nua a ɔto so abien no faa ne yere no kunabea. 26 Nea ɔto so abien no nso wui, maa nea ɔto so abiɛsa no faa ɔbea no kunabea. Ɔno nso wui a wanwo ba, maa ɔfoforo nso faa ɔbea no kunabea. Eyi toaa so ara kosii sɛ, anuanom baason no nyinaa waree ɔbea no. 27 Nea edi akyiri ne sɛ, ɔbea no nso wui. 28 Ɛno nti, owusɔre bere no, nnipa baason yi mu hena na ɔbea no bɛyɛ ne yere? Efisɛ, wɔn nyinaa waree no!”\n29 Yesu buaa wɔn se, “Mo mfomso a moayɛ no fi onim a munnim Kyerɛwsɛm no ne Onyankopɔn tumi a ɔwɔ no! 30 Na owusɔre bere no, aware nni hɔ; obiara bɛyɛ sɛ abɔfo a wɔwɔ soro no. 31 Afei, ɛfa owusɔre no ho no nso, monkanee nea Onyankopɔn aka afa ho no pɛn? Munhu sɛ Onyankopɔn kasa kyerɛɛ mo bere a ɔkae se, 32 ‘Mene Abraham Nyankopɔn, Isak Nyankopɔn, ne Yakob Nyankopɔn no?’ Eyi kyerɛ sɛ, Onyankopɔn nyɛ awufo Nyankopɔn na mmom, ateasefo Nyankopɔn.”\n33 Nnipadɔm no tee ne nkyerɛkyerɛ no, ɛyɛɛ wɔn nwonwa.\n34 Farisifo no tee sɛ Yesu abu afa Sadukifo no so no, wɔkohyiaa Yesu.\n35 Wɔn mu baako a ɔyɛ mmaranimfo bisaa Yesu se, 36 “Owura, Mose mmaransɛm no mu nea ɛwɔ he koraa na ɛkyɛn ne nyinaa.”\n37 Yesu buaa no se, “Dɔ Awurade wo Nyankopɔn, wo koma nyinaa mu, wo kra nyinaa mu, ne w’adwene nyinaa mu.’ 38 Eyi ne mmaransɛm no mu nea edi kan na ɛkyɛn ne nyinaa. 39 Nea ɛto so abien no te sɛ ɛno ara; ‘Dɔ wo yɔnko sɛ wo ho.’ 40 Mose mmaransɛm ne adiyifo no nkyerɛkyerɛ no nyinaa gyina saa mmaransɛm abien yi so. Di eyinom so, na wubehu sɛ woredi nea aka no nyinaa so.”\n41 Farisifo no twaa Yesu ho hyiae no, obisaa wɔn se, 42 “Dɛn na mowɔ ka wɔ Agyenkwa no ho? Hena ba ne no?” Wobuaa no se, “Dawid ba.”\n43 Yesu bisaa wɔn se, “Ɛnne adɛn na Dawid nam Honhom Kronkron so frɛ no ‘Awurade’? Efisɛ, Dawid kae se,\n44 “Onyankopɔn ka kyerɛɛ me wura se, ‘Tena me nifa kosi sɛ mɛma woadi w’atamfo nyinaa so.’ 45 Sɛ Dawid frɛ no ‘Awurade’ a, ɛnne ɛbɛyɛ dɛn na watumi ayɛ ne ba?”\n46 Obiara antumi ammua. Eyi akyi nso, obiara antumi ammisa no nsɛm bio.


Atemmufoɔ 1 ASCB – Juízes 1 NVI-PT | Biblica\nAtemmufoɔ 1 ASCB – Juízes 1 NVI-PT\n1Yosua wuo akyi no, Israelfoɔ bisaa Awurade sɛ, “Abusuakuo bɛn na ɛsɛ sɛ wɔkɔto hyɛ Kanaanfoɔ no so kane?”\n2Awurade buaa sɛ, “Yuda na ɛsɛ sɛ ɔkɔ; mede asase no so die ahyɛ wɔn nsam.”\n3Enti, Yuda ntuanofoɔ ka kyerɛɛ wɔn nuanom Simeon abusuakuo no sɛ, “Mommɛka yɛn ho na yɛnko ntia Kanaanfoɔ a wɔte asase a wɔde ama yɛn no so. Yɛn nso, yɛbɛboa mo ama moako afa mo asase.” Enti, Simeonfoɔ mmarima no ne Yudafoɔ no kɔeɛ.\n4Ɛberɛ a Yuda kɔɔ wɔn so no, Awurade ma wɔdii Kanaanfoɔ ne Perisifoɔ no so nkonim, na wɔkunkumm atamfoɔ akofoɔ ɔpedu wɔ Besek. 5Besek hɔ, wɔne ɔhene Adoni-Besek hyiaeɛ, na wɔko tiaa no, dii Kanaanfoɔ no ne Perisifoɔ no so nkonim. 6Adoni-Besek dwaneeɛ, nanso ankyɛre na Israelfoɔ kɔkyeree no twitwaa ne nsa ne ne nan kokurobetie.\n7Ɛmaa Adoni-Besek kaa sɛ, “Ɛberɛ bi na mewɔ Ahemfo aduɔson a wɔatwitwa wɔn kokurobetie bɛtasee mporoporowa wɔ me didipono ase. Afei, Awurade atua me deɛ meyɛɛ wɔn no so ka.” Wɔde no kɔɔ Yerusalem na ɔwuu wɔ hɔ.\n8Yuda mmarima no to hyɛɛ Yerusalem so, dii so nkonim. Wɔkunkumm kuropɔn no so nnipa nyinaa, too mu ogya.\n9Ɛno akyi, wɔdane faa anafoɔ fam, kɔto hyɛɛ Kanaanfoɔ a wɔtete bepɔ asase, Negeb ne atɔeɛ fam nkokoɔ so no so. 10Yuda bɔ wuraa Kanaanfoɔ a na wɔte Hebron a kane no na wɔfrɛ hɔ Kiriat-Arba no mu, dii Sesai, Ahiman ne Talmai so. 11Wɔfiri hɔ kɔtoaa nnipa a wɔte Debir a kane no na wɔfrɛ hɔ (Kiriat-Sefer no).\n12Na Kaleb kaa sɛ, “Obiara a ɔbɛto ahyɛ Kiriat-Sefer so na wafa no, mede me babaa Aksa bɛma no aware.” 13Ɛnna Kaleb nua kumaa Kenas babarima Otniel kɔfaeɛ. Enti, Aksa bɛyɛɛ Otniel yere.\n14Aksa waree Otniel no, ɔka kyerɛɛ no sɛ ɔmmisa nʼagya Kaleb na ɔmma wɔn asase nka deɛ wɔwɔ no ho. Ɔfiri nʼafunumu so sii fam ara pɛ, Kaleb bisaa no sɛ, “Asɛm bɛn? Ɛdeɛn na menyɛ mma wo?”\n15Ɔbuaa sɛ, “Ma me nhyira bio. Woadom me ama me asase wɔ Negeb, na mesrɛ wo ma me asase a nsuo wɔ so.” Enti, Kaleb maa no atifi ne anafoɔ fam nsuwansuwa asase.\n16Ɛberɛ a Yuda abusuakuo firii Yeriko no, Kenifoɔ a wɔyɛ Mose ase barima asefoɔ ne wɔn kɔɔ Yuda ɛserɛ no so. Wɔtenaa nnipa a wɔwɔ hɔ no mu wɔ beaeɛ bi a ɛbɛn Arad a ɛwɔ Negeb.\n17Afei, Yuda ne Simeon ka bɔɔ mu ko tiaa Kanaanfoɔ a wɔte Sefat no sɛee kuro no pasaa. Enti, wɔtoo kuro no edin Horma. 18Ɛno akyi, Yuda ko faa nkuropɔn Gasa, Askelon ne Ekron ne wɔn nsase a atwa wɔn ho ahyia.\n19Na Awurade ka Yuda nkurɔfoɔ ho enti, ɛmaa wɔfaa bepɔ nsase no. Nanso, wɔantumi ampam nnipa a wɔte tata so no amfiri hɔ, ɛfiri sɛ, na wɔwɔ nnadeɛ nteaseɛnam. 20Wɔde Hebron kuropɔn maa Kaleb sɛdeɛ na Mose ahyɛ ho bɔ no. Na Kaleb pamoo nnipa a na wɔyɛ Anak mmammarima baasa no asefoɔ no firii hɔ. 21Benyamin abusuakuo no antumi ampam Yebusifoɔ a na wɔte Yerusalem no. Enti, ɛbɛsi ɛnnɛ yi, Yebusifoɔ ne Benyamin nkurɔfoɔ da so te Yerusalem.\n22Yosef asefoɔ kɔto hyɛɛ Bet-El kuro no so, na Awurade kaa wɔn ho. 23Wɔsomaa akwansrafoɔ kɔɔ Bet-El (a kane no na wɔfrɛ no Lus) hɔ. 24Wɔde nsɛmmisa puapuaa ɔbarima bi a na ɔfiri kuropɔn no mu reba. Wɔka kyerɛɛ no sɛ, “Kyerɛ yɛn ɛkwan a wɔde kɔ kuropɔn no mu na yɛn nso, yɛbɛhunu wo mmɔbɔ.” 25Enti, ɔkyerɛɛ wɔn kuropɔn no kwan ma wɔkɔkunkumm kuropɔn no mu nnipa nyinaa, na wɔgyaa ɔbarima no ne nʼabusuafoɔ. 26Akyire no, ɔbarima no tutu kɔɔ Hetifoɔ asase so. Ɔkyekyeree kuropɔn wɔ hɔ. Ɔtoo kuropɔn no edin Lus. Na saa edin no da kuropɔn no so de bɛsi ɛnnɛ.\n27Manase abusuakuo no nso antumi ampam nnipa a na wɔte Bet-Sean, Taanak, Dor, Yibleam, Megido ne wɔn nkuraaseɛ no, ɛfiri sɛ, na Kanaanfoɔ no aka sɛ, sɛdeɛ ɛteɛ biara, ɛhɔ ara na wɔpɛ sɛ wɔtena. 28Israelfoɔ no nyaa ahoɔden kakra no, wɔhyɛɛ Kanaanfoɔ no ma wɔyɛɛ nnwuma sɛ nkoa maa wɔn a wɔampamo wɔn amfiri asase no so. 29Efraim abusuakuo no nso antumi antu Kanaanfoɔ a na wɔte Geser no enti Kanaanfoɔ no kɔɔ so ne wɔn tenaeɛ. 30Sebulon abusuakuo no antumi antu Kanaanfoɔ a na wɔte Kitron ne Nahalol, enti wɔkɔɔ so ne wɔn tenaeɛ. Nanso, wɔhyɛɛ wɔn ma wɔyɛɛ adwuma sɛ nkoa. 31Aser abusuakuo no nso antumi antu wɔn a na wɔte Ako, Sidon, Ahlab, Aksib, Helba, Afik ne Rehob. 32Nokorɛm, ɛsiane sɛ wɔantumi antu wɔn no enti, Kanaanfoɔ no dɔɔso wɔ asase a Aserfoɔ no te soɔ no so. 33Naftali abusuakuo no nso antumi antu wɔn a na wɔte Bet-Semes ne Bet-Anat. Mmom, Kanaanfoɔ no dɔɔso wɔ asase a wɔte soɔ no so. Nanso wɔhyɛɛ nnipa a wɔte Bet-Semes ne Bet-Anat ma wɔyɛɛ adwuma sɛ nkoa maa Naftali nkurɔfoɔ. 34Dan abusuakuo no deɛ, Amorifoɔ hyɛɛ wɔn maa wɔtu kɔɔ bepɔ nsase no so na wɔamma wɔn amma tata so hɔ. 35Amorifoɔ no sii wɔn adwene pi sɛ, wɔbɛtena Heres bepɔ so wɔ Ayalon ne Saalbim, nanso Yosef asefoɔ no yɛɛ den mmorosoɔ no, wɔhyɛɛ Amorifoɔ no ma wɔyɛɛ adwuma sɛ nkoa. 36Na Amorifoɔ hyeɛ firi Akrabbim aforoeɛ kɔ Sela na ɛtoa so kɔ atifi fam.\nASCB : Atemmufoɔ 1


Ɔkwan a Ɛkɔ Daa Nkwa Mu—Nnianim\nKENKAN WƆ Abbey Acholi Afrikaans Amharic Ateso Attié Aukan Baoule Bassa (Cameroon) Batak (Karo) Bissau Guinean Creole Boulou Bété Chichewa Chitonga Cibemba Damara Douala Edo English French Ga Haitian Creole Igbo Indonesian Italian Jula Kiluba Kinyarwanda Kisonge Kwanyama Lhukonzo Lingala Lomwe Luganda Luo Medumba Ngangela Nyungwe Nzema Oromo Portuguese Rutoro Shona Sidama Spanish Swahili Tigrinya Tiv Twi Urhobo Venda Wolaita Xhosa Yoruba\nADE NYINAA SO TUMFOƆ NYANKOPƆN ne amansan nyinaa Wura. Yɛn nkwa a yɛwɔ nnɛ ne nea yebenya daakye gyina no so. Otumi ma akatua de asotwe ma. Ɔwɔ owu ne nkwa so tumi. Sɛ yenya n’anim dom a yebedi yiye; sɛ yɛannya n’anim dom a ɛrensi yɛn yiye. Hwɛ sɛnea ɛho hia sɛ yɛma yɛn som sɔ n’ani!\nNnipa nam akwan pii so na ɛsom. Sɛ ɔsom te sɛ ɔkwan a, so nyamesom akwan nyinaa sɔ Nyankopɔn ani? Dabi, ɛnsɔ n’ani. Onyankopɔn diyifo, Yesu kyerɛe sɛ akwan abien pɛ na ɛwɔ hɔ. Ɔkae sɛ: “Momfa ɔpon teateaa no mu; efisɛ ɔkwan a ɛsõ na ɛtrɛw no kɔ ɔsɛe mu, na nnipa bebree na wɔnam so rekɔ mu; nanso ɔpon teateaa ne ɔkwan hihiaa no ne nea ɛkɔ nkwa mu, na nnipa kakraa bi na wohu.”—Mateo 7:13, 14.\nƆsom ahorow abien pɛ na ɛwɔ hɔ: nea ɛkɔ nkwa mu ne nea ɛkɔ ɔsɛe mu. Nhomawa yi atirimpɔw ne sɛ ɛbɛboa wo ma woahu ɔkwan a ɛkɔ daa nkwa mu no.


1 Samuel 30 | Intanɛt So Bible| Wiase Foforɔ Nkyerɛaseɛ\nSamuel Nhoma a Edi Kan 30:1-31\nAmalekfo bɛtow hyɛɛ Siklag so hyew hɔ (1-6)\nDawid maa Onyankopɔn hyɛɛ no den (6)\nDawid dii Amalekfo no so nkonim (7-31)\nDawid kɔko gyee ne nkurɔfo a atamfo bɛkyeree wɔn kɔe no (18, 19)\nDawid kyerɛɛ sɛnea wɔnkyɛ nneɛma no (23, 24)\n30 Ne nnansa so a Dawid ne ne mmarima no beduu Siklag+ no, na Amalekfo+ abɛtow ahyɛ anaafo famfo* ne Siklag so, na wɔasɛe Siklag de ogya ahyew kurow no. 2 Wɔbae no, na wɔakyere mmea+ no ne nnipa a wɔaka wɔ hɔ nyinaa kɔ, efi akumaa so kosi ɔkɛse so. Wɔankum obiara, na mmom wɔtwee wɔn sii kwan so de wɔn kɔe. 3 Bere a Dawid ne ne mmarima no bedui no, na wɔde ogya ahyew kurow no, na wɔn yerenom ne wɔn mma mmarima ne wɔn mma mmea nso, na wɔakyere wɔn kɔ. 4 Ɛnna Dawid ne mmarima a wɔka ne ho no maa wɔn nne so sui ara maa osũ no mee wɔn. 5 Dawid yerenom baanu no, Yesreelni Ahinoam ne Abigail a bere bi na ɔware Karmelni Nabal no nso, na wɔakyere wɔn kɔ.+ 6 Dawid ho yeraw no paa, efisɛ na mmarima no rekeka sɛ wobesiw no abo. Nea enti a ɛbaa saa ne sɛ, na wɔabɛfa wɔn mma mmarima ne wɔn mma mmea kɔ ama mmarima no nyinaa* bo afuw. Nanso Dawid de ne ho too Yehowa, ne Nyankopɔn so, na onyaa ahoɔden.+ 7 Ɛnna Dawid ka kyerɛɛ Ahimelek ba ɔsɔfo Abiatar+ sɛ: “Mesrɛ wo, fa efɔd* no bra ha.”+ Na Abiatar de efɔd no baa Dawid nkyɛn. 8 Dawid bisaa Yehowa sɛ:+ “Mintiw nnipabɔnefo dɔm yi anaa? Mekɔ a, mɛto wɔn?” Ɛnna ɔka kyerɛɛ no sɛ: “Tiw wɔn, na sɛnea ɛte biara wobɛto wɔn, na nea wɔde kɔe nso, wo nsa bɛka.”+ 9 Ɛhɔ ara na Dawid sii kwan so, ɔne mmarima 600+ a wɔka ne ho no, na wɔkɔe ara koduu Besor Subon* no ho, na mmarima no bi kaa hɔ. 10 Dawid ne mmarima 400 toaa so tiw wɔn, na mmarima 200 a ɔbrɛ nti wɔantumi antwa Besor Subon no gyinae.+ 11 Wohuu Egyptni barima bi wɔ wuram hɔ, enti wɔde no kɔmaa Dawid. Wɔmaa no aduan dii, na wɔmaa no nsu nomee. 12 Wɔsan maa no borɔdɔma keeki ne bobe keeki abien ma odii, na ɔsan nyaa ahoɔden.* Ná onnidii, na na ɔnnom nsu nnansa, awia ne anadwo. 13 Ɛnna Dawid bisaa no sɛ: “Hena akoa ne wo, na ɛhe na wufi?” Na obuae sɛ: “Meyɛ ɔsomfo a mifi Egypt, na Amalekni bi akoa ne me, nanso nnansa ne nnɛ meyaree, enti na me wura agyaw me wɔ ha yi. 14 Yɛkɔɔ Keretifo+ anaafo fam* ne Yuda asaase ne Kaleb+ anaafo fam* nkurow so kɔtow hyɛɛ wɔn so, na yɛde ogya hyew Siklag.” 15 Ɛnna Dawid bisaa no sɛ: “Wubedi m’anim de me akɔ nnipabɔnefo dɔm no nkyɛn anaa?” Na ɔkae sɛ: “Sɛ woka me ntam Onyankopɔn din mu sɛ worenkum me, na worenyi me nhyɛ me wura nsa a, ɛnde medi w’anim akɔ nnipabɔnefo dɔm no nkyɛn.” 16 Ɛnna odii n’anim kɔɔ baabi a nkurɔfo no wɔ no, na wɔkɔtoe sɛ wɔsensam fam redidi nom na wɔregye wɔn ani esiane nneɛma pii a wɔako afa* wɔ Filistifo ne Yudafo asaase so no nti. 17 Ɛnna Dawid kunkum wɔn fi ahemanakye kosii anwummere; wɔn mu baako mpo anka,+ gye mmarima 400 na wɔtenatenaa yoma so guanee. 18 Nea Amalekfo no fae nyinaa, Dawid gyei;+ Dawid gyee ne yerenom baanu no nso. 19 Wɔn nsa kaa wɔn biribiara, efi akumaa so kosi ɔkɛse so, wɔn mma mmarima ne wɔn mma mmea ne asade* no ne nneɛma a wɔfae no nyinaa.+ Dawid gyee biribiara. 20 Enti Dawid faa nkurɔfo no nguan ne wɔn anantwi nyinaa, na ne mmarima no de wɔn dii wɔn ankasa nyɛmmoa no anim bae. Wɔkae sɛ: “Dawid asade ni.” 21 Ɛnna Dawid beduu mmarima 200 a ɔbrɛ nti wɔantumi ne Dawid ankɔ a wɔkaa Besor Subon ho+ no nkyɛn, na wofii adi sɛ wɔrebehyia Dawid ne nnipa a wɔka ne ho no. Bere a Dawid beduu wɔn nkyɛn no, obisaa wɔn sɛnea wɔn ho te. 22 Nanso mmarima a wɔne Dawid kɔe no, nnipabɔnefo ne ahuhufo a wɔwɔ wɔn mu no kae sɛ: “Wɔankɔ bi, enti asade a yɛde aba no, yɛremma wɔn bi. Wɔn yerenom ne wɔn mma nkutoo na yɛde wɔn bɛma wɔn akɔ.” 23 Ɛnna Dawid kae sɛ: “Me nuanom, monnyɛ saa, efisɛ Yehowa na wama yɛn nsa aka nneɛma yi, na ɔno na wabɔ yɛn ho ban de nnipabɔnefo dɔm a wɔbaa yɛn so no ahyɛ yɛn nsa.+ 24 Hena na ɔne mo bɛyɛ adwene wɔ asɛm yi ho? Wɔn a wɔkɔɔ ɔsa no bi ne wɔn a wɔtenaa nneɛma ho no nyinaa bɛkyɛ no pɛ.+ Obiara benya bi.”+ 25 Efi saa da no, ɔma ɛbɛyɛɛ ahyɛde ne mmara wɔ Israel de besi nnɛ. 26 Bere a Dawid beduu Siklag no, ɔde asade no bi kɔmaa Yuda mpanyimfo a wɔyɛ ne nnamfo no, na ɔka kyerɛɛ wɔn sɛ: “Akyɛde* a mede rebrɛ mo ni. Yenya fii Yehowa atamfo mu.” 27 Ɔde bi kɔmaa wɔn a wɔwɔ Betel,+ ne wɔn a wɔwɔ Ramot a ɛwɔ Negeb,* ne wɔn a wɔwɔ Yatir,+ 28 ne wɔn a wɔwɔ Aroer, ne wɔn a wɔwɔ Sifmot, ne wɔn a wɔwɔ Estemoa,+ 29 ne wɔn a wɔwɔ Rakal, ne wɔn a wɔwɔ Yerameelfo+ nkurow mu, ne wɔn a wɔwɔ Kenifo+ nkurow mu, 30 ne wɔn a wɔwɔ Horma,+ ne wɔn a wɔwɔ Borasan, ne wɔn a wɔwɔ Atak, 31 ne wɔn a wɔwɔ Hebron,+ ne wɔn a wɔwɔ mmeae a Dawid ne ne mmarima no dii hɔ akɔneaba no nyinaa.\n^ Anaa “nkurɔfo no nyinaa kra.”\n^ Nt., “ne honhom san baa ne mu.”\n^ Anaa “asade a wonyae.”\n^ Anaa “nneɛma a wonyae wɔ ɔko mu.”\n^ Nt., “Nhyira.”\n^ Anaa “anaafo fam.”


Hesekiel 30 | Intanɛt So Bible| Wiase Foforɔ Nkyerɛaseɛ\n30 Yehowa toaa so ka kyerɛɛ me sɛ: 2 “Onipa ba, hyɛ nkɔm na ka sɛ,+ ‘Nea Awurade Tumfoɔ Yehowa aka ni: “Muntwa adwo, ‘Hwɛ, ɛda no reba!’+ 3 Na ɛda no abɛn, Yehowa da no abɛn.+ Na ɛbɛyɛ omununkum da,+ amanaman no bere.+ 4 Nkrante bɛba Egypt so,+ na sɛ nnipa totɔ nkrante ano wɔ Egypt, na wɔfa n’ahode dwiriw ne fapem a,+ yawdi kɛse bɛba Etiopia. 5 Etiopia,+ Put,+ Lud, ne firamanfiramanfo+ nyinaa, ne Kub, ne apam asase sofo nyinaa bɛtotɔ nkrante ano.”’+ 6 “Nea Yehowa aka ni, ‘Egypt akyigyinafo nso bɛtotɔ, na ne tumi mu ahantan bɛbrɛ ase.’+ “‘Na wɔbɛtotɔ nkrante ano afi Migdol+ akosi Sine,’+ Awurade Tumfoɔ Yehowa asɛm ni. 7 ‘Na wɔbɛdan amamfõ mu amamfõ na ne nkurow ada mpan wɔ nkurow a asɛe mu.+ 8 Na sɛ mesɔ Egypt ase gya na n’aboafo nyinaa sɛe a,+ wobehu sɛ mene Yehowa. 9 Saa da no, metu abɔfo ma wɔde hyɛn akɔ, na wɔbɛma ɔhantanni Etiopia ho apopo.+ Na wɔn ho bɛdɛre wɔn Egypt ahoyeraw da no, na hwɛ, ɛbɛba.’+ 10 “Nea Awurade Tumfoɔ Yehowa aka ni, ‘Mɛfa Babilon hene Nebukadresar nsa so ama Egypt dɔm to atwa.+ 11 Na mede ɔne ne man, atirimɔdenfo a wɔhyɛ aman so,+ bɛba abɛsɛe asase no. Na wɔbɛtwe nkrante wɔ Egypt so na atɔfo ahyɛ asase no so mã.+ 12 Mɛma Nil asuasu+ ayow adan asase kesee na matɔn asase no ama amumɔyɛfo,+ na mɛma ahɔho asɛe asase no ne nea ɛwɔ so nyinaa.+ Me Yehowa na maka.’+ 13 “Nea Awurade Tumfoɔ Yehowa aka ni, ‘Mɛsɛe abosom fĩ+ no na mayi anyamehunu afi Nof,+ na obirɛmpɔn rentena Egypt asase so bio, na mɛma ehu aka Egypt asase.+ 14 Mɛsɛe Patros+ pasaa, mɛsɔ Soan+ ase gya na mabu Noh+ atɛn. 15 Mehwie m’abufuw+ agu Egypt abannennen Sin so, na metwa Noh+ dɔm akyene. 16 Mɛsɔ Egypt ase gya. Sin ho bɛdɛre no, wobebubu akɔfa Noh, na atamfo bɛba Nof so awia ketee! 17 On+ ne Pibeset mmerante bɛtotɔ nkrante ano, na nkurow no bɛkɔ nkoasom mu. 18 Sɛ miyi Egypt+ kɔndua fi hɔ a, esum beduru Tapanes.+ Na ne tumi mu ahantan to betwa.+ Omununkum bɛkata no so+ na ne ho nkurow akɔ nkoasom mu.+ 19 Mebu Egypt atɛn+ na wɔahu sɛ mene Yehowa.’” 20 Na afe a ɛto so dubiako, ɔsram a edi kan no da a ɛto so ason no, Yehowa ka kyerɛɛ me bio sɛ: 21 “Onipa ba, mebu Egypt hene Farao basa,+ na hwɛ, wɔrenkyekyere sɛ wɔresa no yare; wɔremfa ade nkyekyere so+ na anya ahoɔden de aso nkrante mu.” 22 “Enti nea Awurade Tumfoɔ Yehowa aka ni, ‘Me ne Egypt hene Farao anya asɛm,+ na mebubu n’abasa,+ nea ɛyɛ den ne nea emu abu no,+ na mɛma nkrante afi ne nsam atɔ fam.+ 23 Na mɛbɔ Egyptfo apete aman so na mabɔ wɔn apansam nsase so.+ 24 Mɛhyɛ Babilon hene abasa mu den+ na mede me nkrante ahyɛ ne nsam,+ mebubu Farao abasa na wasi apini+ wɔ n’anim te sɛ obi a wapira opirabɔne. 25 Mɛhyɛ Babilon hene abasa mu den na Farao abasa mu agow; na sɛ mede me nkrante hyɛ Babilon hene nsam na ɔde toa Egypt asase a,+ wobehu sɛ mene Yehowa. 26 Na mɛbɔ Egyptfo apete aman so+ na mabɔ wɔn apansam nsase so. Na wobehu sɛ mene Yehowa.’”


Mfonini a ɛwɔ Ɔwɛn-Aban mu no yɛ fɛ | Adesua\nWo nsa nkaa Ɔwɛn-Aban foforo ma wonkaa asɛm a ɛte saa pɛn? Egye bere ne adwumaden na yɛanya mfonini anaa foto fɛfɛ a ɛte saa. Enti enni hɔ kwa. Ɛboa ma yesusuw nsɛm ho kɔ akyiri na yɛte nea yɛresua no ase. Mfonini no boa ma yetumi siesie yɛn ho yiye wɔ fie na sɛ yɛkɔ Ɔwɛn-Aban Adesua a, yɛatumi ama mmuae a ɛtɔ asom.\nƐho nhwɛso ni: Adesua asɛm biara mfiase no, mfonini bi wɔ hɔ. Enti gye bere dwinnwen ho na bisa wo ho sɛ: ‘Adɛn nti koraa na mfonini yi wɔ ha? Dɛn na ɛkyerɛ? Ɛfa asɛmti anaa kyerɛwsɛm a adesua no gyina so no ho sɛn?’ Saa ara na ɛsɛ sɛ wususuw mfonini a aka nyinaa ho. Hwɛ sɛnea ɛfa adesua no ho ne sɛnea ɛbɛboa w’ankasa.\nƐsɛ sɛ nea ɔhwɛ Ɔwɛn-Aban Adesua so no ma anuanom bere ma wɔka mfonini biara ho asɛm na wɔkyerɛ sɛnea ɛfa adesua no ho ne sɛnea ɛbɛboa wɔn ankasa. Ɛtɔ da bi a wɔkyerɛ nkyekyɛm pɔtee a mfonini no gyina so, enti sɛ mudu hɔ a mubetumi asusuw mfonini no ho. Ebi wɔ hɔ nso a, wɔnkyerɛ nkyekyɛm pɔtee a mfonini no gyina so, enti nea ɔhwɛ so no bɛkyerɛ nkyekyɛm a wɔbɛka mfonini no ho asɛm. Wɔayɛ mfonini no na aboa obiara ma watwa nneɛma a yesua fi Onyankopɔn Asɛm mu no ho mfonini. Enti sɛ anuanom nya bere susuw ho a, ɛboa wɔn paa.\nNea onua bi kae ni: “Sɛ worekan nsɛmma nhoma a, wuhu sɛ mfonini no ma asɛm no yɛ akɔnnɔ paa.”


Psalmen 6 HTB - Nnwom 6 ASCB\n1Ao, Awurade nka mʼanim wɔ wʼabofuo mu,\nna ntwe mʼaso nso wɔ wʼabufuhyeɛ mu.\n2Hu me mmɔbɔ, Awurade, ɛfiri sɛ meyɛ mmrɛ;\nAo Awurade sa me yadeɛ\nna me nnompe wɔ ahoyera mu.\n3Me kra wɔ ahohia mu.\nƐnkɔsi da bɛn, Ao Awurade, ɛnkɔsi da bɛn?\n4Sane bra, Ao Awurade, na bɛgye me nkwa;\ngye me, wo dɔ a ɛnni hwammɔ no enti.\n5Obi a wawuo no renkae wo da,\nhwan na ɔfiri damena mu kamfo woɔ?\n6Apinisie ama mayɛ mmerɛ.\nAnadwo mu nyinaa mede agyaadwotwa fɔ me mpa\nna me nisuo fɔ me sumiiɛ.\n7Awerɛhoɔ ama mʼani so ayɛ me kusuu.\nƐredum mʼatamfoɔ nyinaa enti.\n8Mo nnebɔneyɛfoɔ, montwe mo ho mfiri me ho,\nɛfiri sɛ Awurade ate me sufrɛ.\n9Awurade ate me mmɔborɔ su;\n10Mʼatamfoɔ nyinaa anim bɛgu ase\nna wɔn ho adwiri wɔn;\nna wɔapatu de fɛreɛ asane wɔn akyi.\nASCB : Nnwom 6


1 Samuel 29 ASCB - Matej 29 CRO\nFilistifoɔ Pamo Dawid\n1Filistifoɔ no boaboaa wɔn akodɔm nyinaa ano wɔ Afek, na Israelfoɔ nso kɔkyeree sraban wɔ asutire bi ho wɔ Yesreel. 2Ɛberɛ a Filistifoɔ ntuanofoɔ de wɔn nsraadɔm akuakuo ɔha ɔha mu ne mpempem retu ɔsa no, na Dawid nso ne ne dɔm retu sa wɔ wɔn akyi a, Akis ka wɔn ho. 3Filistifoɔ asahene no bisaa sɛ, “Ɛdeɛn na Hebrifoɔ yi reyɛ wɔ ha?”\nAkis buaa sɛ, “Ɔyi ne Dawid, ɔbarima a ɔdwane firii Israelhene Saulo anim no. Waba me nkyɛn ha ne me abɛtena bɛboro afe nie. Na ɛfiri ɛberɛ a ɔgyaa Saulo hɔ bɛsi ɛnnɛ yi, menhunuu ne ho mfomsoɔ biara.”\n4Na Filistifoɔ asahene no bo fuu no kaa sɛ, “Ma ɔbarima no nsane nkɔ, sɛdeɛ ɔbɛkɔ baabi a wode maa no no. Ɛnsɛ sɛ ɔka yɛn ho kɔ ɔko no, ɛfiri sɛ, sɛ anhwɛ a, ɔbɛdane nʼani ako atia yɛn wɔ ɔko no mu. Ɛkwan foforɔ bi wɔ hɔ a ɔbɛfa so ne ne wura Saulo aka abɔ mu a ɛsene sɛ ɔbɛko atia yɛn anaa? 5Ɛnyɛ saa Dawid yi na wɔtoo dwom faa ne ho wɔ wɔn asa mu sɛ:\n“Saulo akum ne mpempem\nna Dawid deɛ, wakum ɔpedu ɔpedu no?”\n6Na Akis frɛɛ Dawid ka kyerɛɛ no sɛ, “Mmerɛ dodoɔ a Awurade te ase yi, menhyiaa mmarima a wɔte sɛ mo, anka mepɛ sɛ mo ne yɛn kɔ ɔko, nanso Filistifoɔ sodifoɔ a aka no mpene so. 7Enti, sane wʼakyi na kɔ no asomdwoeɛ mu. Ɛno enti, nyɛ biribiara a ɛbɛha Filistifoɔ no.”\n8Dawid bisaa sɛ, “Ɛdeɛn na mayɛ a ɛsɛ sɛ wɔde me fa saa ɛkwan yi so? Adɛn enti na ɛnsɛ sɛ meko tia me wura ɔhene no atamfoɔ?”\n9Nanso, Akis gyinaa mu pintinn kaa sɛ, “Me nko ara me fa mu deɛ, woyɛ pɛpɛ te sɛ Onyankopɔn ɔbɔfoɔ. Nanso, asahene no suro sɛ wɔde wo bɛka wɔn ho wɔ ɔko mu. 10Enti, sɔre anɔpahema, na wo ne wo mmarima no nkɔ ɛberɛ a animu retete no.”\n11Na Dawid sane kɔɔ Filistifoɔ asase so, na Filistifoɔ akodɔm no nso kɔɔ Yesreel.\nASCB : 1 Samuel 29


Marko Asɛmpa 10:1-52\nAware ne awaregyae (1-12)\nYesu hyiraa mmofra (13-16)\nƆbarima sikani bi bisaa asɛm (17-25)\nNneɛma a wɔde bɔ afɔre ma Ahenni no (26-31)\nYesu kaa ne wu ho asɛm bio (32-34)\nYakobo ne Yohane kɔsrɛɛ Yesu sɛ ɔnyɛ biribi mma wɔn (35-45)\nYesu yɛ agyede ma nnipa bebree (45)\nƆsaa onifuraefo Bartimeo yare (46-52)\n10 Bere a ofii hɔ no, ɔsɔre baa Yudea ahye so wɔ Yordan agya, na nnipadɔm san boaboaa wɔn ho ano baa ne nkyɛn. Na sɛnea ɔtaa yɛ no, ofii ase kyerɛkyerɛɛ wɔn.+ 2 Ɛnna Farisifo baa ne nkyɛn, na na wɔn adwene ne sɛ wɔrebɛsɔ no ahwɛ. Enti wobisaa no sɛ mmara ma kwan sɛ ɔbarima begyaa ne yere anaa.+ 3 Obuaa wɔn sɛ: “Dɛn na Mose ka kyerɛɛ mo sɛ monyɛ?” 4 Wɔkae sɛ: “Mose maa kwan sɛ wotumi kyerɛw awaregyae krataa de gyaa ɔbea no.”+ 5 Ɛnna Yesu ka kyerɛɛ wɔn sɛ: “Mo komaden+ nti na ɔkyerɛw saa mmara yi maa mo.+ 6 Nanso efi adebɔ mfiase no, ‘Ɔyɛɛ wɔn ɔbarima ne ɔbea.+ 7 Eyi nti na ɔbarima begyaw ne papa ne ne maame hɔ,+ 8 na wɔn baanu no ayɛ ɔhonam koro’;+ ɛno nti wɔnyɛ baanu bio, na mmom wɔyɛ ɔhonam koro. 9 Enti nea Onyankopɔn aka abom no, mma onipa biara nntetew mu.”+ 10 Bere foforo a na wɔwɔ fie no, n’asuafo no fii ase bisaa no eyi ho asɛm. 11 Ɔka kyerɛɛ wɔn sɛ: “Sɛ obi gyaa ne yere, na ɔsan ware foforo a, wasɛe aware,+ na wayɛ ɔbea no bɔne. 12 Na sɛ ɔbea gyaa ne kunu na ɛno akyi ɔware foforo a, wasɛe aware.”+ 13 Afei nkurɔfo fii ase de mmofra nkumaa brɛɛ no sɛ ɔmfa ne nsa nka wɔn,* nanso asuafo no kaa wɔn anim.+ 14 Bere a Yesu huu eyi no, anyɛ no dɛ koraa, na ɔka kyerɛɛ wɔn sɛ: “Momma mmofra nkumaa no mmra me nkyɛn; na munnsiw wɔn kwan, efisɛ wɔn a wɔte saa na Onyankopɔn Ahenni no yɛ wɔn dea.+ 15 Nokwarem mereka akyerɛ mo sɛ, obiara a onnye Onyankopɔn Ahenni te sɛ abofra kumaa no, ɔrenkɔ mu da.”+ 16 Na ɔyɛɛ mmofra no atuu, na ɔde ne nsa guu wɔn so hyiraa wɔn.+ 17 Na bere a osii kwan so a ɔrekɔ no, ɔbarima bi tuu mmirika bebuu nkotodwe wɔ n’anim bisaa no sɛ: “Ɔkyerɛkyerɛfo Pa, dɛn na menyɛ na manya daa nkwa?”+ 18 Ɛnna Yesu ka kyerɛɛ no sɛ: “Adɛn nti na wofrɛ me papa? Obiara nyɛ papa gye ɔbaako pɛ; ɔno ne Onyankopɔn.+ 19 Wunim mmara no: ‘Nni awu,+ nsɛe aware,+ mmɔ korɔn,+ nni adanse a ɛnyɛ nokware,*+ nsisi obiara,+ di wo papa ne wo maame ni.’”+ 20 Ɔbarima no ka kyerɛɛ no sɛ: “Ɔkyerɛkyerɛfo, madi eyinom nyinaa so fi me mmofraase.” 21 Yesu hwɛɛ no, na ɔdɔɔ no, na ɔkae sɛ: “Aka wo ade baako: Kɔ na kɔtɔn nea wowɔ, na fa ma ahiafo, na wubenya agyapade wɔ soro; na bra bedi m’akyi.”+ 22 Na asɛm no haw no, na ɔde awerɛhow kɔe, efisɛ na ɔwɔ agyapade bebree.+ 23 Ɛnna Yesu too n’ani hwɛɛ nnipa a wɔwɔ hɔ no, na ɔka kyerɛɛ n’asuafo no sɛ: “Ɛbɛyɛ den paa ama asikafo sɛ wɔbɛkɔ Onyankopɔn Ahenni mu.”+ 24 Na ne nsɛm no yɛɛ asuafo no nwonwa. Ɛnna Yesu ka kyerɛɛ wɔn sɛ: “Mma, monhwɛ sɛnea ɛyɛ den sɛ obi bɛkɔ Onyankopɔn Ahenni mu! 25 Ɛyɛ mmerɛw sɛ yoma bɛfa paane aniwa mu sen sɛ osikani bɛkɔ Onyankopɔn Ahenni mu.”+ 26 Wɔn ho dwiriw wɔn mpo sen kan no, na wobisaa no* sɛ: “Ɛnde, hena paa na wobetumi agye no nkwa?”+ 27 Yesu hwɛɛ wɔn anim, na ɔkae sɛ: “Nnipa fam de, ɛrentumi nyɛ yiye, nanso ɛnte saa wɔ Onyankopɔn fam, efisɛ Onyankopɔn fam de, ade nyinaa betumi ayɛ yiye.”+ 28 Petro fii ase ka kyerɛɛ no sɛ: “Hwɛ! Yɛagyaw nneɛma nyinaa hɔ abedi w’akyi.”+ 29 Yesu kae sɛ: “Nokwarem mereka akyerɛ mo sɛ, obiara nni hɔ a wagyaw ɔdan anaa nua mmarima anaa nua mmea anaa maame anaa papa anaa mma anaa nsaase, me ne asɛmpa no nti,+ 30 a ɔrennya no mmɔho 100 saa bere yi. Obenya adan ne nua mmarima ne nua mmea ne maamenom ne mma ne nsaase, na wɔbɛtan n’ani+ aka ho, na wanya daa nkwa wɔ wiase* a ɛreba no mu. 31 Nanso adikanfo pii bɛka akyi, na wɔn a wɔaka akyi abedi kan.”+ 32 Ná wɔnam kwan so reforo akɔ Yerusalem, na na Yesu di wɔn anim, na wɔn ho dwiriw wɔn; na wɔn a wɔka ho no fii ase suroe. Afei ɔde Dumien no kɔɔ nkyɛn bio, na ofii ase kaa nea na ɛrebɛto no no kyerɛɛ wɔn sɛ:+ 33 “Hwɛ, yɛreforo akɔ Yerusalem, na wobeyi onipa Ba no ama asɔfo mpanyin ne akyerɛwfo no, na wobebu no fɔ akum no. Na wobeyi no ama amanaman mufo, 34 na wobedi ne ho agoru atetew ntasu agu no so na wɔabɔ no mmaa, na wɔakum no, nanso nnansa akyi no, obenyan.”+ 35 Na Yakobo ne Yohane, Sebedeo mma+ no, kɔɔ ne nkyɛn kɔka kyerɛɛ no sɛ: “Ɔkyerɛkyerɛfo, yɛpɛ sɛ biribiara a yebebisa afi wo hɔ no, woyɛ ma yɛn.”+ 36 Obisaa wɔn sɛ: “Dɛn na mopɛ sɛ meyɛ ma mo?” 37 Wɔkae sɛ: “Ma yɛn mu baako ntena wo nifa na baako nso ntena wo benkum wɔ w’anuonyam mu.”+ 38 Na Yesu ka kyerɛɛ wɔn sɛ: “Munnim nea morebisa. Mubetumi anom kuruwa* a merebɛnom no? Anaa asu a wɔrebɛbɔ me no, mubetumi abɔ bi?”+ 39 Wɔka kyerɛɛ no sɛ: “Yebetumi.” Ɛnna Yesu ka kyerɛɛ wɔn sɛ: “Kuruwa* a merebɛnom no de, mobɛnom, na asu a wɔrebɛbɔ me no, wɔbɛbɔ mo bi.+ 40 Na me nifa ne me benkum so tena de, ɛnyɛ me dea sɛ mede bɛma, na mmom ɛyɛ wɔn a wɔasiesie ama wɔn no dea.” 41 Bere a edu a aka no tee no, wɔn bo fuw Yakobo ne Yohane.+ 42 Ɛnna Yesu frɛɛ wɔn baa ne nkyɛn ka kyerɛɛ wɔn sɛ: “Munim sɛ wɔn a wobu wɔn sɛ amanaman no ahemfo no di wɔn nkurɔfo so sɛ awuranom, na wɔn mu atitiriw no de wɔn tumi hyɛ wɔn so.+ 43 Nanso mo de, ɛnsɛ sɛ ɛba saa wɔ mo mu; mmom obiara a ɔpɛ sɛ ɔyɛ kɛse wɔ mo mu no, ɔnyɛ mo somfo,+ 44 na obiara a ɔpɛ sɛ odi kan wɔ mo mu no, ɔnyɛ mo nyinaa akoa. 45 Efisɛ onipa Ba no mpo amma sɛ wɔnsom no, na mmom ɔbɛsomee,+ na ɔde ne nkwa* ayɛ agyede de agye nnipa bebree.”+ 46 Na wɔbaa Yeriko. Na bere a ɔne n’asuafo no ne nnipadɔm bi refi Yeriko no, na Bartimeo (Timeo ba), onifuraefo a ɔsrɛsrɛ ade no te kwankyɛn.+ 47 Bere a ɔtee sɛ ɛyɛ Yesu, Nasaretni no, ofii ase teɛteɛɛm sɛ: “Yesu, Dawid Ba,+ hu me mmɔbɔ!”+ 48 Ɛnna nnipa pii fii ase teɛteɛɛ no sɛ ɔnyɛ dinn. Nanso afei koraa na ɔteɛteɛɛm kɛse sɛ: “Dawid Ba, hu me mmɔbɔ!” 49 Enti Yesu gyinae, na ɔkae sɛ: “Momfrɛ no mma me.” Na wɔfrɛɛ onifuraefo no ka kyerɛɛ no sɛ: “Ka wo koma to wo yam! Sɔre; ɔrefrɛ wo.” 50 Ɛnna ɔtow n’ataade gui, na ɔsɔre kɔɔ Yesu nkyɛn. 51 Na Yesu bisaa no sɛ: “Dɛn na wopɛ sɛ meyɛ ma wo?” Onifuraefo no ka kyerɛɛ no sɛ: “Rabuni,* ma minhu ade.” 52 Na Yesu ka kyerɛɛ no sɛ: “Kɔ. Wo gyidi ama wo ho atɔ wo.”+ Na ntɛm ara ohuu ade,+ na ofii ase dii n’akyi wɔ kwan no so.\n^ Ebetumi nso akyerɛ, “na wɔkeka kyerɛɛ wɔn ho.”\n^ Ɛkyerɛ, “Ɔkyerɛkyerɛfo.”


1 Beresosɛm 11:1-47\n11 Ɛnna Israelfo+ nyinaa boaboaa wɔn ano baa Dawid nkyɛn wɔ Hebron+ bɛkae sɛ: “Hwɛ, wo dompe ne wo honam ne yɛn.+ 2 Efi tete, bere a Saul di hene no mpo, wo na wudii Israel anim de wɔn kɔe na wode wɔn bae;+ na Yehowa wo Nyankopɔn ka kyerɛɛ wo sɛ, ‘Wo na wobɛyɛn+ me man Israel, na wo na wubedi me man Israel anim.’”+ 3 Enti Israel mpanyimfo nyinaa baa ɔhene nkyɛn wɔ Hebron, na Dawid ne wɔn yɛɛ apam Yehowa anim wɔ Hebron, na wɔsraa+ Dawid de no sii Israel so hene sɛnea Yehowa asɛm+ a ɔnam Samuel so kae no te.+ 4 Ɛno akyi no, Dawid ne Israel nyinaa siim kɔɔ Yerusalem,+ kyerɛ sɛ, Yebusi;+ ɛhɔ na na Yebusifo+ a wɔwɔ asase no so te. 5 Ɛnna Yebusifo no ka kyerɛɛ Dawid sɛ: “Woremma ha!”+ Ne nyinaa akyi no, Dawid kɔfaa Sion+ abannennen no, kyerɛ sɛ, Dawid Kurow+ no. 6 Ɛnna Dawid kae sɛ: “Obiara a obedi kan akɔtow ahyɛ+ Yebusifo so no, ɔbɛyɛ otitiriw ne ɔsahene.” Seruia ba Yoab+ na odii kan kɔe, enti ɔbɛyɛɛ otitiriw. 7 Afei Dawid kɔtenaa beae a ɛhɔ kɔ yɛ den no.+ Ɛno nti na wɔfrɛɛ hɔ Dawid Kurow+ no. 8 Na ofii ase kyekyee kurow no nyinaa de fi Milo* ara de twaa ho hyiae, na Yoab nso siesiee+ kurow no nkae. 9 Na Dawid yɛɛ kɛse ara,+ efisɛ asafo Yehowa dii n’akyi.+ 10 Eyinom ne nnɔmmarima+ mu atitiriw a na wɔka Dawid ho. Wɔn na wɔne Israel nyinaa taa n’akyi denneennen wɔ n’ahenni mu, na wosii no hene sɛnea Yehowa asɛm+ a ɔkae wɔ Israel ho no te. 11 Dawid nnɔmmarima no din ni: Yasobeam+ a ɔyɛ Hakmonni bi ba, baasa no so panyin. Ɔno na ogyinaa ne nan so de peaw kunkum nnipa ahasa da koro.+ 12 Ahohi aseni+ Dodo ba Eleasar+ na odi hɔ. Ɔka nnɔmmarima baasa+ no ho. 13 Ɔno na na ɔka Dawid ho wɔ Pas-Damim,+ faako a na Filistifo aboaboa wɔn ano rebedi ako no. Ná asase bi da hɔ a atoko ayɛ so ma, nanso Filistifo no nti na nkurɔfo no aguan afi hɔ.+ 14 Na ɔtew gyinaa asase no mfinimfini ko gyei; okunkum Filistifo no, na Yehowa de nkonimdi+ kɛse gyee wɔn.+ 15 Na atitiriw aduasa+ no mu baasa kɔɔ Dawid nkyɛn ɔbotan mu, Adulam+ ɔbodan no mu, bere a na Filistifo no abɔ nsra wɔ Refaim+ asasetaw so no. 16 Saa bere no, na Dawid wɔ beae a ɛhɔ kɔ yɛ den+ no, na na Filistifo+ asraafodɔm nso wɔ Betlehem. 17 Akyiri yi, biribi yɛɛ Dawid akɔnnɔ, na ɔkae sɛ: “O sɛ anka merenya Betlehem+ kurow pon ano abura mu nsu anom a!”+ 18 Ɛnna baasa no bɔ wuraa Filistifo nsraban no mu, na wɔkɔsaw Betlehem kurow pon ano abura mu nsu, na wɔde brɛɛ Dawid.+ Nanso Dawid annom, na mmom ohwie guu fam maa Yehowa.+ 19 Na ɔkae sɛ: “Ɛmpare me sɛ mɛhwɛ me Nyankopɔn anim ayɛ saa! Mmarima a wɔde wɔn kra too wɔn nsam yi mogya+ na mennom anaa? Wɔn kra na wɔde too wɔn nsam kɔsaw bae.” Enti wannom.+ Eyi ne ade a nnɔmmarima baasa yi yɛe. 20 Yoab+ nua Abisai+ na ɔbɛyɛɛ baasa no so panyin. Ɔno na otumi gyinaa ne nan so de peaw kunkum nnipa ahasa; ná ɔwɔ din sɛ baasa no. 21 Baasa no mu no, na odi mũ sen baanu a wɔaka no, na odii wɔn so panyin; nanso wanto+ baasa a wodi kan no. 22 Yehoiada+ ba Benaia,+ ɔkokodurufo aseni no yɛɛ nneɛma pii wɔ Kabseel;+ ɔno na okum Moabni Ariel mmabarima baanu no. Ɔno ara nso na osian kokum gyata+ wɔ asubura mu da bi a sukyerɛmma tɔe no. 23 Ɔbarima yi ara nso na okokum Egyptni ɔbran bi a ne tenten yɛ basafa anum+ no. Ná Egyptni no kura peaw+ bi a ne kɛse te sɛ ntamanwemfo nsadua; nanso ɔde abaa kɔɔ Egyptni no so kohwim peaw no fii ne nsam, na ɔde ne peaw no kum no.+ 24 Saa nneɛma yi na Yehoiada ba Benaia yɛe, na onyaa din nnɔmmarima baasa no mu. 25 Ná odi mũ sen aduasa no, na mmom wanto baasa a wodi kan no.+ Nanso Dawid sii no ankɔbeahene.+ 26 Asraafo no mu nnɔmmarima ni: Yoab nua Asahel,+ Betlehemni Dodo ba Elhanan,+ 27 Harorini Samot,+ Pelonni+ Heles, 28 Tekoani Ikes ba Ira,+ Anatotni+ Abiesar, 29 Husani Sibekai,+ Ahohini+ Ilai, 30 Netofani+ Maharai,+ Netofani Baanah ba Heled,+ 31 Ribai+ ba Yitai a ofi Benyaminfo+ kurow Gibea+ mu, Piratonni+ Benaia, 32 Hurai a ofi Gaase+ subon no mpɔtam hɔ, Arbatni Abiel, 33 Bahurimni+ Asmawet, Saalbonni Eliaba, 34 Gisonni Hasem mma, Hararini Sagee ba Yonatan,+ 35 Hararini Sakar+ ba Ahiam, Ur ba Elifal,+ 36 Mekeratni Hefer, Pelonni Ahiya, 37 Karmelni+ Hesro, Esbai ba Naarai, 38 Natan+ nua Yoel, Hagri ba Miba, 39 Ammonni Selek, Berotni Naharai a ɔyɛ Seruia ba Yoab akodekurafo, 40 Yitrini Ira, Yitrini Gareb,+ 41 Hitini+ Uria,+ Ahlai ba Sabad, 42 Rubenni Sisa ba Adina, Ruben abusuakuw mu ɔpanyin a na okura nnipa aduasa; 43 Maaka ba Hanan, Mitini Yosafat, 44 Astarotni Ussia, Aroerni Hotam mma Sama ne Yeiel, 45 Simri ba Yediael, ne ne nua Tisini Yoha, 46 Mahawini Eliel, Elnaam mma Yeribai ne Yosawia, ne Moabni Yitma. 47 Eliel ne Obed ne Mesobani Yaasiel.\n^ Hwɛ 2Sa 5:9 ase hɔ asɛm.


36 Da bi, Manase ba Makir+ ba Gilead abusua no mu mpanyimfo a wɔn nyinaa yɛ Yosef mma mmusua baa Mose ne Israel mpanyimfo a wɔyɛ agyanom mmusua so atitiriw no nkyɛn, 2 na wɔkae sɛ: “Yehowa ka kyerɛɛ yɛn wura sɛ ɔmmɔ ntonto mfa nkyɛ asase no+ mma Israelfo. Na Yehowa kae sɛ yɛn wura mfa yɛn nua Selofehad agyapade mma ne mmabea.+ 3 Sɛ mmarima a wɔwɔ mmusua foforo mu bɛware wɔn a, mmea no begye wɔn agyapade afi yɛn agyanom agyapade mu akɔ wɔn kununom mmusua mu, na ɛba saa a, wobetwa afi agyapade a wɔbɔɔ ntonto de maa yɛn no mu.+ 4 Afei sɛ Israelfo Ahofadi afe+ no du a, wɔde mmea no agyapade bɛka wɔn kununom mmusua agyapade ho. Eyi kyerɛ sɛ wobegye wɔn agyapade nyinaa afi yɛn agyanom mmusua agyapade mu.” 5 Afei Yehowa nam Mose so ka kyerɛɛ Israelfo sɛ: “Asɛm a Yosef mma abusuakuw aka no yɛ nokware. 6 Ahyɛde a Yehowa de ama Selofehad+ mmabea ne sɛ, ‘Wobetumi aware obiara a wɔpɛ, nanso ɛsɛ sɛ wɔware wɔn agyanom abusuakuw mu nkutoo.+ 7 Na ɛnsɛ sɛ Israelfo agyapade fi abusuakuw biako mu kɔ abusuakuw foforo mu, na Israelni biara mfa ne ho mfam n’agyanom abusuakuw agyapade ho. 8 Ɔbea biara a obenya agyapade wɔ Israel abusuakuw bi mu no, ɛsɛ sɛ ɔware ne papa abusuakuw mu+ na ama Israelfo adi wɔn nananom agyapade so. 9 Ɛnsɛ sɛ agyapade bi fi abusuakuw biako mu kɔ abusuakuw foforo mu, na Israel abusuakuw biara mfa wɔn ho mfam wɔn agyapade ho.’” 10 Nea Yehowa ka kyerɛɛ Mose no, ɛno ara na Selofehad mmabea no yɛe.+ 11 Enti Selofehad mmabea+ a wɔn din de Mahla, Tirsa, Hogla, Milka, ne Noa no warewaree wɔn papa nuanom mma. 12 Wɔwarewaree Yosef ba Manase asefo no bi sɛnea ɛbɛyɛ na wɔn agyapade bɛtena wɔn papa abusuakuw mu. 13 Eyi ne ahyɛde+ ne atemmusɛm a Yehowa nam Mose so de maa Israelfo wɔ Moab sare so, baabi a ɛbɛn Yordan wɔ Yeriko+ no.


Asomdwoe Bɛtena Hɔ Mfe Apem—Ne Akyi! | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch English Estonian Finnish French Ga Garifuna Georgian German Greek Greenlandic Haitian Creole Hiligaynon Hungarian Igbo Iloko Indonesian Italian Japanese Kikongo Kimbundu Kinyarwanda Kirghiz Korean Korean Sign Language Kwangali Kwanyama Latvian Lingala Lithuanian Luo Malagasy Malay Maya Mixe (North Central) Mizo Moore Myanmar Nahuatl (Northern Puebla) Ndebele Ndonga Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Rarotongan Romanian Russian Russian Sign Language Samoan Sepedi Serbian Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tatar Tetun Dili Thai Tshiluba Tsonga Tswana Turkish Twi Tzotzil Ukrainian Urdu Venda Vietnamese Waray-Waray Xhosa Zulu\n‘Onyankopɔn bɛyɛ ade nyinaa ama obiara.’—1 KOR. 15:28.\nSɛ kyerɛw nsɛm a edidi so yi bam a, ɛbɛka wo dɛn?\n1. Nhyira bɛn na ɛda hɔ retwɛn “nnipakuw kɛse” no?\nHWƐ sɛ yɛanya aban a etumi yɛ nneɛma akɛse akɛse ne ɔhempa a ɔwɔ mmɔborɔhunu a obedi ade mfe apem. Wo de, hwɛ nneɛma a ɛso bi nni a obetumi ayɛ ama ne mamfo! Nokwasɛm ni, nneɛma pa wɔ hɔ ma “nnipakuw kɛse” a wɔn dodow nni ano no. Eyinom na wobetwa “ahohiahia kɛse” a ɛbɛpra nhyehyɛe bɔne yi afi hɔ no.—Adi. 7:9, 14.\n2. Ɔhaw bɛn na adesamma afa mu mfe 6,000 ni?\n2 Nnipa de mfe 6,000 adi wɔn ho so. Eyi de yaw ne amanehunu bebrebe na abɛsoɛ adesamma. Bible aka ato hɔ dedaadaw sɛ: “Onipa di onipa so ma ewie no bɔne.” (Ɔsɛnk. 8:9) Dɛn na yehu sɛ ɛrekɔ so nnɛ? Akodi, atuatew, ohia, ne yare abu so baabiara, na nsu, mframa ne kwae nso resɛe. Aban mpanyimfo bi ka sɛ, sɛ yɛansesa yɛn akwan na yɛkɔ so tena yɛn ananmu saa a, nea ebesi renyɛ adepa.\n3. Dɛn na Mfirihyia Apem Nniso no de bɛbrɛ adesamma?\n3 Onyankopɔn Ahenni ase no, Mesia hene Yesu Kristo ne ne mfɛfo adedifo 144,000 no de nkakrankakra beyi nnipa haw nyinaa afi hɔ na wɔasiesie nneɛma a asɛe wɔ asase so nyinaa. Mfirihyia Apem Nniso no mu no, Yehowa Nyankopɔn bɔhyɛ yi bɛbam: “Merebɔ ɔsoro foforo ne asase foforo; na wɔrenkae kan nneɛma no bio, na ɛremma komam bio.” (Yes. 65:17) Eyi yɛ bɔhyɛ a ɛka koma. Ɛnde, nneɛma a ɛyɛ anigye a yennya nhui bɛn na ɛda hɔ retwɛn yɛn? Bible nkɔmhyɛ boa yɛn ma yetumi de yɛn ani bu nneɛma a ‘yennya nhui’ no.—2 Kor. 4:18.\n‘WOBESISI ADAN NA WƆAYEYƐ BOBE NTURO’\n4. Adan ho asɛm te dɛn nnɛ?\n4 Hena na ɔmpɛ sɛ onya n’ankasa fie, baabi a ɔne n’abusua de wɔn ti bɛto ma wɔn asom adwo wɔn? Nanso ɛnnɛ, baabi a nnipa de wɔn ti bɛto yɛ asɛm. Nnipa abɔ apee so wɔ nkurow akɛse mu, na baabi a nnipa pii tete nye koraa. Wɔnna nso ho dae sɛ daakye wobenya wɔn ankasa fie.\n5, 6. (a) Dɛn na ɛbɛma Yesaia 65:21 ne Mika 4:4 abam? (b) Yɛbɛyɛ dɛn anya saa nhyira no?\n5 Sɛ Ahenni no fi ase di tumi a, obiara benya fie a ɔpɛ atena mu. Yesaia hyɛɛ nkɔm sɛ: “Wobesisi adan atena mu na wɔayeyɛ bobe nturo adi mu aba.” (Yes. 65:21) Nanso ɛnyɛ ofie a obi benya nkutoo ne asɛm no. Ɛnnɛ koraa nkurɔfo wɔ wɔn ankasa fie, na ebinom mpo tete afie akɛse anaa adehyefie mu. Nanso saafo no suro sɛ wobetumi abɔ ka ma wɔahwere wɔn fie anaa akorɔmfo bebubu abam. Sɛ Ahenni no ba a, obiara nnwen eyinom ho bio! Odiyifo Mika kyerɛwee sɛ: “Wɔn mu biara bɛtena ne bobe ne ne borɔdɔma ase, na obiara renyi wɔn hu.”—Mika 4:4.\n6 Sɛ yɛpɛ saa nhyira yi a, dɛn na ɛsɛ sɛ yɛyɛ? Yɛn nyinaa hia baabi a yɛde yɛn ti bɛto. Nanso sɛ́ anka yebebiri yɛn mogya ani asi dan a yɛn koma pɛ na akɔfa ɛka kɛse abɛto yɛn so no, so ɛrenyɛ papa mmom sɛ yɛde yɛn adwene besi Yehowa bɔhyɛ so? Yesu kae sɛ: “Sakraman wɔ abɔn na ewim nnomaa wɔ mmerebuw, nanso onipa Ba no nni baabi a ɔde ne ti bɛto.” (Luka 9:58) Yesu pɛ a, anka obetumi asi dan a ɛso bi mmae da. Nanso wanyɛ saa. Dɛn ntia? Ná Yesu mpɛ sɛ biribiara bɛtwetwe no anaa ebegye n’adwene ma ɔde Ahenni ho nneɛma ato nkyɛn. So yebetumi asuasua Yesu nhwɛso no na yɛama yɛn ani ahwɛ tee na honam fam nneɛma ne dadwen ankyekyere yɛn?—Mat. 6:33, 34.\n“PATAKU NE OGUAN BƐBOM ADIDI”\n7. Mfiase no na Yehowa pɛ sɛ nnipa ne mmoa ntam yɛ dɛn?\n7 Yehowa bɔɔ biribiara wɔ asase so ansa na ɔrebɔ nnipa. Yehowa maa n’Abakan a ɔne ne dwumayɛni a ne ho akokwaw no huu atirimpɔw pɔtee a ɔde bɔɔ nnipa. Ɔka kyerɛɛ no sɛ: “Ma yɛnyɛ onipa yɛn suban so sɛnea yɛte, na wonni asase ne ɛso mmoa nyinaa so, ɛpo mu mpataa ne wim ntuboa ne afieboa ne mmoa a wɔwea asase so nyinaa.” (Gen. 1:26) Enti Onyankopɔn maa Adam ne Hawa ne wɔn asefo a wɔbɛba tumi sɛ wonni mmoa so.\n8. Ɛnnɛ mpo mmoa yɛ wɔn ade dɛn?\n8 Enti ɛyɛ ampa sɛ nnipa betumi adi mmoa nyinaa so na wɔne wɔn atena asomdwoe mu? Nnipa pii ne wɔn afieboa te sɛ nkraman ne nnyinamoa di agoru. Na nkekammoa nso ɛ? Nyansahufo a wɔne nkekammoa atena asua wɔn ho ade ahu sɛ mmoa nyinaa ho yɛ anika. Nanso sɛ obi gyigye wɔn a, wɔbɔ hu anaa wɔn ani bere. Ɛnde mmoa a wɔte saa betumi anya tema anaa? Nyansahufo no kae sɛ, sɛ mmoa yi wo a na wuhu sɛ wɔwɔ tema paa.\n9. Mmoa bɛyɛ wɔn ade dɛn daakye?\n9 Enti sɛ Bible ka sɛ asomdwoe bɛtena nnipa ne mmoa ntam a, ɛnsɛ sɛ ɛyɛ yɛn nwonwa. (Monkenkan Yesaia 11:6-9; 65:25.) Ade foforo bɛn nti na ɛnsɛ sɛ ɛyɛ yɛn nwonwa? Bere a Noa ne n’abusua pue fii adaka no mu wɔ Nsuyiri no akyi no, Yehowa ka kyerɛɛ wɔn sɛ: “Mo ho hu nkɔ so nka asase so mmoa nyinaa.” Kae sɛ Yehowa yɛɛ saa de bɔɔ mmoa ho ban; enti nnɛ mmoa hu nnipa a na wɔreguan. (Gen. 9:2, 3) Nanso Yehowa betumi ayi ehu no bi afi hɔ ma nnipa ne mmoa ntam ayɛ sɛnea ɔkae mfiase no. (Hos. 2:18) Hwɛ sɛnea ɛbɛyɛ anika sɛ obi benya nkwa atena asase so saa bere no!\n“ƆBƐPOPA WƆN ANIWAM NUSU NYINAA”\n10. Dɛn nti na nnipa su?\n10 Solomon huu “nhyɛso a wɔde ba nnipa so owia ase nyinaa,” na ɔkae sɛ: “Hwɛ! mihuu wɔn a wɔhyɛ wɔn so no nusu, nanso wonni ɔwerɛkyekyefo biara.” (Ɔsɛnk. 4:1) Saa ara na ɛte nnɛ anaa ebi mpo a asɛe sen saa. Yɛn mu hena na onsuu da? Ɛtɔ da bi a anigye na ɛma yɛte nusu. Nanso mpɛn pii no awerɛhow ne ɛyaw na ɛma yesu.\n11. Bible mu asɛm bɛn na ɛka wo koma paa?\n11 Sɛ yɛkenkan Bible a, yehu sɛ nnipa pii sui. Yɛnhwɛ nea ɛmaa ebinom sui. Bere a Sara dii mfe 127 a owui no, “Abraham baa ɔdan no mu begyam Sara na osuu no.” (Gen. 23:1, 2) Bere a Naomi ne ne nsenom akunafo abien no redi nkra no, “wɔmomaa wɔn nne so sui.” Naomi ne wɔn kasae na “wɔmomaa wɔn nne so sui bio.” (Rut 1:9, 14) Bere a yare bɔɔ Ɔhene Hesekia a ohui sɛ obewu no, ɔbɔɔ Onyankopɔn mpae, na ‘osui pii.’ Ɛkaa Yehowa paa na ɔsaa no yare. (2 Ahe. 20:1-5) Saa ara na sɛ yɛkenkan asɛm a esii bere a ɔsomafo Petro paa Yesu no a, awɔse gu yɛn. Bere a Petro tee sɛ akokɔ rebɔn no ‘ofii adi kosui pii.’—Mat. 26:75.\n12. Ɔkwan bɛn so na Mfirihyia Apem Nniso no bɛma adesamma anya ahotɔ?\n12 Esiane sɛ awerɛhosɛm pii to nnipa nti, yehia awerɛkyekye ne ahotɔ ankasa. Ɛno ara ne ade a nnipa a wɔbɛtena ase wɔ Mfirihyia Apem Nniso no mu benya. Bible ka sɛ Onyankopɔn bɛpopa nnipa “aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio.” (Adi. 21:4) Sɛ Onyankopɔn yi awerɛhow, osu, ne yaw fi hɔ a, ɛbɛyɛ anigye bere paa. Nanso ɛnyɛ ɛno ara ne no. Onyankopɔn ahyɛ bɔ sɛ owu—yɛn tamfo kɛse owu—nso befi hɔ. Ɔkwan bɛn na ɔbɛfa so ayɛ saa?\n‘WƆN A WƆWƆ NKAE ADA MU NYINAA BEFI ADI’\n13. Efi bere a Adam yɛɛ bɔne no, ɔkwan bɛn so na owu ne nnipa adi?\n13 Efi bere a Adam yɛɛ bɔne no, owu adi nnipa so hene. Owu yɛ ɔtamfo a ɔda amansan kɔn mu, na adesamma abɔnefo rentumi ntetew wɔn ho mfi ho. Na eyi de awerɛhow ne yaw pii na aba. (Rom. 5:12, 14) Nokwasɛm ni, “owu ho hu nti,” nnipa mpempem pii adan “nkoa wɔn nkwa nna nyinaa.”—Heb. 2:15.\n14. Sɛ wotu owu gu a, dɛn na ɛbɛba?\n14 Bible ka sɛ, “ɔtamfo a otwa to a obetu no agu ne owu.” (1 Kor. 15:26) Akuw abien na wobenya eyi so mfaso. Nea edi kan, “nnipakuw kɛse” a wɔwɔ hɔ seesei no benya hokwan akɔ wiase foforo no mu na watena ase daa. Nea ɛto so abien, nnipa mpempem pii a owu afa wɔn no benya owusɔre. Wo de, hwɛ sɛ “nnipakuw kɛse” no rema wɔn a wɔanyan wɔn no akwaaba! Pɛ ani bɛhwɛ, anigye a ɛbɛba hɔ no renyɛ asɛm ketewa! Sɛ yɛto yɛn bo ase kenkan owusɔre ho nsɛm a ɛwɔ Bible mu no a, ɛbɛma yɛahu nea ɛbɛba bere a wɔanyan awufo daakye no.—Monkenkan Marko 5:38-42; Luka 7:11-17.\n15. Sɛ wuhu sɛ wɔanyan wo dɔfo bi aba nkwa mu a, ɛbɛka wo dɛn?\n15 Wohyɛɛ asɛm “wɔn ho dwiriw wɔn” ne “wofii ase hyɛɛ Onyankopɔn anuonyam” no nsow? Sɛ na wowɔ hɔ na wonyanee nkurɔfo no a, ebia anka wobɛte nka saa ara. Sɛ wonyan yɛn adɔfo ba nkwa mu a, yebedi ahurusi na yɛabɔ ose. Ɛbɛyɛ ade a ɛyɛ nwonwa paa! Yesu kae sɛ: “Dɔn no reba a wɔn a wɔwɔ nkae ada mu nyinaa bɛte ne nne na wɔafi adi.” (Yoh. 5:28, 29) Ɛwom, yɛn mu biara nhuu biribi a ɛte saa da, nanso sɛ yɛreka ‘nneɛma a yennya nhui’ a ebesi ma yɛn ho adwiriw yɛn paa a, eyi ka ho.\nONYANKOPƆN BƐYƐ “ADE NYINAA AMA OBIARA”\n16. (a) Dɛn nti na ɛsɛ sɛ yɛde anigye ka nhyira a ɛda yɛn anim no ho asɛm? (b) Asɛm bɛn na Paulo kae de hyɛɛ Kristofo a wɔwɔ Korinto no nkuran?\n16 Akwannya kɛse bi da hɔ retwɛn wɔn a wobedi Yehowa nokware wɔ mmere a emu yɛ den yi mu! Ɛwom sɛ nneɛma akɛse akɛse a yɛreka ho asɛm yi nnya mmae de, nanso ɛsɛ sɛ yedwinnwen ho. Eyi bɛboa yɛn ma yɛde yɛn adwene asi nneɛma a ɛho hia ankasa so, na wiase yi mu nneɛma antwetwe yɛn. (Luka 21:34; 1 Tim. 6:17-19) Sɛ yɛreyɛ abusua som, anaasɛ yɛne yɛn mfɛfo gyidifo anaa yɛn Bible asuafo ne anigyefo rebɔ nkɔmmɔ a, ɛsɛ sɛ yɛde anigye ka yɛn anidaso ho asɛm ma wohu sɛ yɛrehwɛ ade kɛse bi kwan. Yɛyɛ saa a, ɛbɛma yɛn anidaso no atena yɛn adwenem fann na mpo yɛwɔ hɔ a na yɛresoso ho dae. Ɔsomafo Paulo kaa nhyira a ɛbɛba daakye no ho asɛm de hyɛɛ ne mfɛfo Kristofo nkuran. Sɛ yɛbɛka a, ɔde wɔn twaa kwan kɔɔ Kristo Mfirihyia Apem Nniso no awiei tɔnn. Wo de, hwɛ asɛm a Paulo kae wɔ 1 Korintofo 15:24, 25, 28.—Monkenkan.\n17, 18. (a) Bere a Yehowa bɔɔ nnipa no, ɔkwan bɛn so na na ‘ɔyɛ ade nyinaa ma obiara’? (b) Dɛn na Yesu bɛyɛ ma asomdwoe ne biakoyɛ asan aba?\n17 Sɛ yɛhwɛ sɛnea tebea no bɛyɛ wɔ mfirihyia apem no awiei a, nea yebetumi aka ara ne sɛ “Onyankopɔn ayɛ ade nyinaa ama obiara.” Ɛnde asɛm yi kyerɛ dɛn? Ma yɛmfa yɛn adwene nkɔ bere a na Adam ne Hawa wɔ Eden no. Saa bere no, na wɔka Yehowa amansan abusua a biakoyɛ ne asomdwoe wom no ho. Ná Amansan Hene Yehowa di abɔfo ne nnipa a wabɔ wɔn no so tee. Wɔne Yehowa ankasa dii nkitaho, wɔsom no, na ɔno nso hyiraa wɔn. Enti na Yehowa ‘yɛ ade nyinaa ma obiara.’\nYesu di hene wie a, ɔbɛdan Ahenni no ama n’Agya\n18 Bere a Satan daadaa nnipa ma wɔtew Yehowa tumidi so atua no, asomdwoe a ɛwɔ Yehowa ne nnipa ntam no sɛee. Nanso efi afe 1914 reba no, Mesia Ahenni no retoto nneɛma nkakrankakra sɛnea ɛbɛyɛ a asomdwoe ne biakoyɛ bɛsan aba. (Efe. 1:9, 10) Mfirihyia Apem Nniso no mu no, yebehu nneɛma nwonwaso a seesei ‘yenhu’ no. Afei “awiei no” bɛba. “Awiei no” ne Kristo Mfirihyia Apem Nniso no awiei. Ɛno akyi, dɛn na ebesi? Ɛwom sɛ “wɔde tumi nyinaa ama [Yesu] wɔ ɔsoro ne asase so” de, nanso ɔne Yehowa rempere tumidi. Mmom ‘ɔde ahenni no bɛhyɛ ne Nyankopɔn ne n’Agya nsa.’ Ɔde ne tumi ne dibea titiriw a ɔwɔ ‘bɛhyɛ Onyankopɔn anuonyam.’—Mat. 28:18; Filip. 2:9-11.\n19, 20. (a) Dɛn na wɔn a Ahenni no bedi wɔn so nyinaa bɛyɛ de akyerɛ sɛ wogye Yehowa tumidi tom? (b) Nhyira nwonwaso bɛn na ɛda hɔ retwɛn yɛn?\n19 Saa bere no, wɔn a Ahenni no bedi wɔn so wɔ asase so nyinaa bɛyɛ pɛ. Wobesuasua Yesu na wɔabrɛ wɔn ho ase agye Yehowa tumidi atom. Sɛ wotumi fa sɔhwɛ a etwa to no mu a, ɛbɛkyerɛ sɛ wɔpɛ sɛ Yehowa di wɔn so. (Adi. 20:7-10) Ɛno akyi no wobeyi atuatewfo nyinaa afi hɔ—nnipa oo, abɔfo oo, wɔn nyinaa befi hɔ korakora. Ɛbɛyɛ anigye ne osebɔ bere ankasa! Yehowa amansan abusua no mufo nyinaa bɛtontono no, na ‘ɔbɛyɛ ade nyinaa ama obiara.’—Monkenkan Dwom 99:1-3.\n20 Sɛ wohwɛ nneɛma akɛse akɛse a Ahenni no bɛma yɛanya nnansa yi ara a, ɛnka wo mma womfa w’adwene ne w’ahoɔden nyinaa nyɛ Onyankopɔn apɛde? So woasi nketekrakye sɛ woremma Satan wiase yi mfa anidaso hunu a hwee ntua mu ne wiase afɛfɛde ntwetwe wo? Woasi wo bo denneennen sɛ wubegyina Yehowa tumidi akyi? Fa wo nneyɛe kyerɛ sɛ wopɛ paa sɛ wotena ase daa. Ɛnde, wubenya asomdwoe ne ahotɔ mfe apem—nokwarem no, ɛbɛyɛ afebɔɔ!\nShare Share Asomdwoe Bɛtena Hɔ Mfe Apem—Ne Akyi!\nShare Share ƆWƐN-ABAN—NEA ADESUA NSƐM WOM September 2012 | Ɔwɛn-Aban—Nea Adesua Nsɛm Wom, September 15, 2012


Bible Mu Nsɛm Petro Kɔsra Kornelio - Yehowa Adansefo Intanɛt Dwumadibea\nƆSOMAFO Petro na ogyina hɔ no, na ne nnamfonom no bi na wogyina n’akyi no. Nanso dɛn nti na ɔbarima no rekotow Petro? So ɛsɛ sɛ ɔyɛ saa? Wunim nipa ko?\nƆbarima no yɛ Kornelio. Ɔyɛ Roma sraani panyin. Kornelio nnim Petro, nanso wɔka kyerɛɛ no sɛ ɔnkɔfa no mmra ne fie. Ma yɛnhwɛ nea ɛyɛe a ɛbaa saa.\nNa Yesu akyidifo a wodi kan no yɛ Yudafo, nanso na Kornelio nyɛ Yudani. Na ɔdɔ Onyankopɔn, ɔbɔ no mpae, na ɔyɛ nneɛma pa pii ma nkurɔfo. Da koro awia ɔbɔfo bi yii ne ho adi kyerɛɛ no kae sɛ: ‘Onyankopɔn ani agye wo ho, na ɔrebɛma wo mpaebɔ ho mmuae. Soma ma wɔnkɔfa ɔbarima bi a wɔfrɛ no Petro mmra. Ɔte Yopa wɔ Simon a ne fie wɔ mpoano no nkyɛn.’\nƐhɔ ara Kornelio somaa nnipa sɛ wɔnkɔhwehwɛ Petro. Ade kyee a na mmarima no rebɛn Yopa no, na Petro wɔ Simon dan no atifi. Ɛhɔ no Onyankopɔn ma ɛyɛɛ sɛnea Petro rehu ntama kɛse bi a wɔakyekyere a efi soro resian. Ná mmoa ahorow nyinaa bi wɔ ntama no mu. Sɛnea Onyankopɔn mmara te no, na mmoa yi nyɛ nea ɛho tew sɛ wodi, nanso nne bi kae sɛ: ‘Petro, sɔre kum na di.’\nPetro buae sɛ: ‘Dabi! Minnii biribi a ɛho ntew da.’ Nanso nne no ka kyerɛɛ Petro sɛ: ‘Mfrɛ biribi a afei Onyankopɔn se ɛho tew no sɛ ɛho ntew.’ Eyi bae mprɛnsa. Na bere a na Petro nhu nea eyi nyinaa kyerɛ no, nnipa a Kornelio somaa wɔn no koduu fie hɔ, na wobisaa Petro ase.\nPetro sian kɔɔ fam na ɔkae sɛ: ‘Me na mohwehwɛ. Na mo amanneɛ?’ Bere a mmarima no kyerɛkyerɛɛ mu sɛ ɔbɔfo bi ka kyerɛɛ Kornelio sɛ ɔnkɔfa Petro mmra ne fie no, Petro penee so sɛ ɔne wɔn bɛkɔ. Ade kyee no Petro ne ne nnamfo siim sɛ wɔkɔsra Kornelio wɔ Kaesarea.\nNa Kornelio aboaboa n’abusuafo ne ne nnamfo ano. Bere a Petro bedui no, Kornelio behyiaa no. Ɔbɔɔ ne mu ase kotow Petro nan ase, sɛnea wuhu wɔ ha no. Petro kae sɛ: ‘Sɔre; me nso meyɛ nipa ara kwa.’ Yiw, Bible kyerɛ sɛ enye sɛ yɛbɛkotow asɔre onipa. Yehowa nko na ɛsɛ sɛ yɛsɔre no.\nAfei Petro kasa kyerɛɛ wɔn a wɔahyiam no. Ɔkae sɛ: ‘Mahu sɛ Onyankopɔn gye nnipa a wɔpɛ sɛ wɔsom no nyinaa.’ Na bere a ɔrekasa no, Onyankopɔn maa ne honhom baa wɔn so, na nkurɔfo no fii ase kaa kasa foforo. Eyi yɛɛ asuafo a wɔyɛ Yudafo a wɔne Petro bae no nwonwa, efisɛ wosusuwii sɛ Yudafo nkutoo na Onyankopɔn ani gye wɔn ho. Enti eyi ma wohui sɛ Onyankopɔn mmu nnipa a wofi ɔman bi so sɛ wɔn ho hia Onyankopɔn sen nnipa foforo bi. So ɛnyɛ ade pa a ɛsɛ sɛ yɛn nyinaa kae anaa?\nAsomafo Nnwuma 10:1-48; 11:1-18; Adiyisɛm 19:10.\nHena ne ɔbarima a ɔrekotow wɔ mfonini no mu no?\nDɛn na ɔbɔfo bi ka kyerɛɛ Kornelio?\nDɛn na Onyankopɔn maa Petro hui bere a ɔwɔ Simon dan atifi wɔ Yopa no?\nAdɛn nti na Petro ka kyerɛɛ Kornelio sɛ ɛnsɛ sɛ ɔkotow sɔre no?\nDɛn na esii a ɛyɛɛ asuafo a wɔyɛ Yudafo a wɔka Petro ho no nwonwa?\nAde titiriw bɛn na ɛsɛ sɛ yesua fi kɔ a Petro kɔsraa Kornelio no mu?\nKenkan Asomafo Nnwuma 10:1-48.\nDɛn na Petro nsɛm a ɛwɔ Asomafo Nnwuma 10:42 no ma ɛda adi wɔ Ahenni asɛmpaka adwuma no ho? (Mat. 28:19; Mar. 13:10; Aso. 1:8)\nKenkan Asomafo Nnwuma 11:1-18.\nDɛn na Petro yɛe bere a Yehowa akwankyerɛ a ɛfa Amanaman mufo ho no mu daa hɔ fann no, na dɛn na yebetumi asua afi ne nhwɛso no mu? (Aso. 11:17, 18; 2 Kor. 10:5; Efe. 5:17)


1 ነገሥት 21 NASV – 1 Ahemfo 21 ASCB | Biblica\n1 ነገሥት 21 NASV – 1 Ahemfo 21 ASCB\n1Na ɔbarima bi a wɔfrɛ no Nabot a ɔfiri Yesreel wɔ bobeturo bi a ɛbɛn Samariahene Ahab ahemfie. 2Ahab ka kyerɛɛ Nabot sɛ, “Fa wo bobeturo no ma me, na memfa asase no nyɛ atosodeɛfuo, ɛfiri sɛ, ɛbɛn mʼahemfie pɛɛ. Sɛ wopene so de ma me a, mɛma wo bobeturo papa, na sɛ nso wopɛ a, ɛboɔ biara a asase no die no, mɛtua.”\n3Nanso, Nabot buaa sɛ, “Awurade mma ɛmpare me sɛ mede mʼagyanom agyapadeɛ bɛma wo.”\n4Enti, Ahab sane kɔɔ ahemfie hɔ a ne bo afu ne ho pɔtɔɔ. Ɔkɔdaeɛ a wannidie, de nʼanim kyerɛɛ fasuo.\n5Ne yere Isebel bɛbisaa no sɛ, “Adɛn enti na woayɛ bosaa saa? Adɛn enti na wompɛ sɛ wodidie?”\n6Ɔbuaa no sɛ, “Meka kyerɛɛ Nabot, Yesreelni no sɛ, ɔntɔn ne bobeturo no mma me anaasɛ, mɛma no bi ahyɛ anan, nanso wampene.”\n7Ne yere Isebel bisaa sɛ, “Wonyɛ Israelhene anaa? Sɔre na didi! Mma yei nha wo. Mɛgye Nabot bobeturo no ama wo!”\n8Na Isebel twerɛɛ nkrataa wɔ Ahab din mu, de ne nsɔano sɔɔ ano, de kɔmaa mpanimfoɔ ne akunini a wɔne Nabot te kuropɔn no mu no. 9Krataa no mu nsɛm ne sɛ:\n“Yi ɛda bi to hɔ a wɔde bɛyɛ akɔnkyene, na ma Nabot ntena animuonyambea wɔ nnipa no mu. 10Monhwehwɛ ahuhufoɔ baanu na wɔmmɔ no kwaadu sɛ, wadome Onyankopɔn ne ɔhene. Na afei, momfa no mfiri adi, nkɔsi no aboɔ nku no.”\n11Enti, mpanimfoɔ ne atitire a wɔte Nabot kuro no mu no yɛɛ deɛ Isebel kaa wɔ nkrataa no mu sɛ wɔnyɛ no. 12Wɔhyɛɛ akɔnkyene no ase, de Nabot tenaa animuonyambea wɔ nnipa no mu. 13Na ahuhufoɔ baanu no bɛbɔɔ Nabot kwaadu wɔ nnipa no anim sɛ, wadome Onyankopɔn ne ɔhene. Enti, wɔde no kɔɔ kurotia, kɔsii no aboɔ kumm no. 14Na wɔsoma kɔɔ Isebel nkyɛn, kɔka kyerɛɛ no sɛ, “Wɔasi Nabot aboɔ, ama wawu.”\n15Ɛberɛ a Isebel tee sɛ wɔasi Nabot aboɔ, akum no no ara pɛ, ɔka kyerɛɛ Ahab sɛ, “Sɔre na kɔfa Nabot, Yesreelni no bobeturo no a ɔde kamee wo sɛ ɔrentɔn mma wo no. Ɔnte ase bio, na wawu.” 16Enti ɛhɔ ara, Ahab siane kɔfaa Nabot bobeturo no.\n17Ɛnna Awurade asɛm baa Tisbini Elia hɔ sɛ, 18“Kɔ na kɔhyia Israelhene Ahab a ɔdi Samaria so no. Seesei ara ɔwɔ Nabot bobeturo no mu a ɔrebɛfa. 19Ka kyerɛ no sɛ, sei na Awurade ka: ‘Ɛnnɔɔso sɛ wokum Nabot? Ɛsɛ sɛ wobɔ no korɔno nso? Deɛ woayɛ yi enti beaeɛ a nkraman taferee Nabot mogya no, ɛhɔ ara na nkraman bɛtafere wo mogya, aane, wʼankasa wo mogya!’ ”\n20Ahab ka kyerɛɛ Elia sɛ, “Woahunu me, me ɔtamfoɔ.”\nƆbuaa sɛ, “Aane maba bio ɛfiri sɛ, woatɔn wo ho ama ɔbɔnefoɔ no wɔ Awurade ani so. 21‘Mede ɔhaw ne abɛbrɛsɛ bɛbrɛ wo. Mɛhye wʼasefoɔ nyinaa, na matwa ɔbarima a ɔtwa toɔ koraa wɔ Israel, sɛ ɔyɛ akoa anaa ɔdehyeɛ, afiri Ahab ho. 22Mɛma wo fie ayɛ sɛ Nebat babarima Yeroboam ne Ahiya babarima Baasa afie, ɛfiri sɛ, woahyɛ me abufuo ama Israel ayɛ bɔne!’\n23“Na ɛfa Isebel ho nso no, Awurade ka sɛ, Yesreel nkraman bɛwe ne ɛnam wɔ kuropɔn no afasuo ho.\n24“Wɔn a na wɔwɔ Ahab afa a wɔwuwuu wɔ kuro no mu no nso, nkraman bɛwe wɔn ɛnam, na apete nso asosɔ wɔn a wɔwuwuu wɔ wiram no ɛnam.”\n25(Obiara nni hɔ a ɔtɔn ne ho maa bɔne wɔ Awurade ani so, sɛdeɛ Ahab yɛeɛ no, ɛfiri sɛ, ne yere Isebel tuu no fo bɔne. 26Ɔyɛɛ bɔne ara, kɔsii sɛ ɔkɔɔ ahoni so, te sɛ Amorifoɔ21.26 Edin Amorifoɔ no gyina hɔ ma Palestinafoɔ a na wɔte hɔ dada ansa na Israelfoɔ reba no (1 Mose 15.15; 2 Mose 23.23; 5 Mose 1.7). a Awurade pamoo wɔn wɔ Israelfoɔ anim no).\n27Ahab tee saa asɛm yi no, ɔsunsuanee ne ntadeɛ mu, firaa ayitoma, kyenee kɔm. Ɔfiraa ayitoma no saa de awerɛhoɔ a emu yɛ den kyinkyiniiɛ.\n28Na Awurade asɛm baa Tisbini Elia hɔ sɛ, 29“Woahunu sɛdeɛ Ahab brɛɛ ne ho ase wɔ mʼanim? Esiane sɛ ɔbrɛɛ ne ho ase enti, meremfa saa ɔhaw ne abɛbrɛsɛ yi a ɛwɔ hɔ ma no ɛnnɛ yi mmrɛ no. Ɛbɛba ne mmammarima so; mɛsɛe nʼasefoɔ nyinaa.”\nASCB : 1 Ahemfo 21


Kwame Nkrumah yɛ Gaanani a ɔyɛɛ amanyɔsɛm.\nNa ne maame ne Elizabeth Nyanibah a na ɔfi Anɔna Ebusua mu. Ne papa nso ne Kofi Ngonloma a na ɔfi Asona Ebusua mu. Ɔwarre Helena Ritz Fathia Nkrumah Mumu-Ɔpɛnimba 31 afe 1958 mu. Ne mba yɛ ebiasa-- Francis Gokeh; Sarmiah Yarba na Sekou Ritz.\nKwame Nkrumah yε Ghana omanpanyin a odi kan. Ɔno na obuu yεn man no maa no yε keseε sεnea ete εnnε yi (Independence fawohodie wɔ 06.03.1957)\nN'awo mu ne N'adesua[sesa]\nAfrica sane ba[sesa]\nMmara foforo yi annkɔ yie wɔ aborɔfo no hɔ, na wɔampene sɛ emu mmisae no bɛba mu. Eyi hyɛɛ Nkrumah abufuw na ɔtoo nsa frɛɛ nnwumakuw ne Ghanafo nyinaa sɛ wɔnfa asoɔden nhyia Britain mmra ne nhyehyɛe a wɔakyerɛw sɛ ɔman no nni so. Saa nti wɔsan kyeree Nkrumah kɔtoo fie ase mfe mmiɛnsa. Eyi hyɛɛ Ghanaman mma dodow ahoɔyaw na wɛkekaa wɔho kɔboaa CPP kuw noo tiaa Britain mmra a wɔahyehyɛw no. Na Nkrumah ne mpanyimfo dodow no wɔ fiease nso afei na nnipa pii ani abere kwan a aborɔfo no de ɔman no refa.\nɔmanpanyin Nkrumah yɛɛ nneɛma pii a ɛboaa Ghana nkɔsoɔ pa ara. Odii kan de Ghana nkyekyɛmu anan no nyinaa bɛyɛɛ biako na ɔsan hwɛɛ so yɛɛ ɔmanpanyin adwuma a wɔde ama no. Wosii sukuu, lɔrekwan, ayaresabea ne agyananbea dodow a ɛboaa sɛ Ghana mma asetena mu bɛyɛ mmerɛ. Saa mmere yi no, na amansan no ara frɛɛ Nkrumah sɛ ɔsagyefo, wɔ nea ɔbɔɔ mmɔden yɛ maa ɔman no ne emu nnipa nyinaa.\nNe asehwe, Asutware ne Wu[sesa]\nKwame Nkrumah Ndwuma[sesa]\nYɛ yi fii "https://tw.wikipedia.org/w/index.php?title=Kwame_Nkrumah&oldid=62344"\nNsesae ba kratafa yi so da 20 Ogyefuo 2022, mmere 18:28.


1 Samuel 7 | Intanɛt so Bible | Wiase Foforɔ Nkyerɛaseɛ\n7 Enti Kiriat-Yearimfo+ no bae bɛfaa Yehowa adaka no de foro kɔɔ Abinadab fie,+ koko no so, na wodwiraa ne ba Eleasar ho sɛ ɔnhwɛ Yehowa adaka no so. 2 Ɛbae sɛ efi da a Adaka no baa Kiriat-Yearim no, ɛkyɛe wɔ hɔ; edii mfe aduonu wɔ hɔ, na Israel fie nyinaa dii awerɛhow hwehwɛɛ Yehowa akyi kwan.+ 3 Ɛnna Samuel ka kyerɛɛ Israel fie nyinaa sɛ: “Sɛ mo koma nyinaa na mode resan aba Yehowa nkyɛn+ a, ɛnde munyi ananafo anyame a ɛwɔ mo nkyɛn+ ne Astoret ahoni+ no mfi mo mu, na momfa mo koma mũ nyinaa nni Yehowa akyi na monsom ɔno nkutoo,+ na obegye mo afi Filistifo no nsam.”+ 4 Na Israelfo no yiyii Baal anyame+ no ne Astoret+ ahoni no fii wɔn mu, na wɔsom Yehowa nkutoo. 5 Ɛnna Samuel kae sɛ: “Mommoaboa Israel+ nyinaa ano mmehyia Mispa,+ na memmɔ Yehowa mpae+ mma mo.” 6 Enti wɔboaboaa wɔn ho ano behyiaa Mispa, na wɔsaw nsu hwie guu fam Yehowa anim, na wodii abuada saa da no.+ Na wɔkae wɔ hɔ sɛ: “Yɛayɛ Yehowa bɔne.”+ Ná Samuel bu Israelfo atɛn+ wɔ Mispa. 7 Filistifo no tee sɛ Israelfo aboaboa wɔn ano wɔ Mispa, na Filistifo ahene+ no tu baa Israel so. Bere a Israelfo no tee no, Filistifo no nti wosuroe.+ 8 Ɛnna Israelfo no ka kyerɛɛ Samuel sɛ: “Nnyae sɛ wubesu afrɛ Yehowa, yɛn Nyankopɔn no ama yɛn,+ na onnye yɛn mfi Filistifo nsam.” 9 Na Samuel faa oguammaa a onum nufu na ɔde no bɔɔ ɔhyew afɔre mũ+ maa Yehowa, na Samuel su frɛɛ Yehowa maa Israel,+ na Yehowa gyee no so.+ 10 Ɛbae sɛ Samuel gu so rebɔ ɔhyew afɔre no, Filistifo no twiw bɛnee sɛ wɔne Israel rebɛko. Na Yehowa maa aprannaa boboom denneennen+ guu Filistifo no so saa da no de maa wɔn adwene tu frae,+ na wodii nkogu Israel anim.+ 11 Ɛnna Israel mmarima fii adi fii Mispa kotiw Filistifo no, na wokunkum wɔn ara kosii Bet-Kar anafo. 12 Na Samuel faa ɔbo,+ na ɔde sii Mispa ne Yesana ntam, na ɔtoo ne din Ebeneser.* Ɛnna ɔkae sɛ: “Yehowa aboa yɛn abesi sesɛɛ.”+ 13 Saa na ɛyɛe a wodii Filistifo so nkonim, na wɔamma Israel asase so bio,+ na Samuel nna nyinaa, Yehowa nsa ko tiaa Filistifo no.+ 14 Na nkurow a Filistifo gye fii Israel nsam no, ɛsan bedii Israel nsam nkakrankakra, efi Ekron kosi Gat; ɛho nsase nso, Israel gye fii Filistifo nsam. Na asomdwoe baa Israelfo ne Amorifo ntam.+ 15 Samuel buu Israel atɛn ne nkwa nna nyinaa.+ 16 Na otutuu akwan afe afe kɔɔ Betel+ ne Gilgal+ ne Mispa+ hyiae, na obuu Israel atɛn+ wɔ saa mmeae yi nyinaa. 17 Nanso na ɔsan ba Rama+ efisɛ ɛhɔ na na ne fie wɔ, na ɛhɔ na obuu Israel atɛn. Na osii afɔremuka wɔ hɔ maa Yehowa.+\n^ Ɛkyerɛ “Ɔboa Bo.” Ɛsono Ebeneser a ɛwɔ 4:1 ne 5:1 no.


Wopɛ Akomatɔyam a, Hwɛ Yesu\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Latvian Lingala Lithuanian Luo Malagasy Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Tzotzil Ukrainian Uruund Vietnamese Wayuunaiki Xhosa Yoruba Zulu\nƐYƐ ampa sɛ Yesu nyaa asetena a akomatɔyam wom? Ɛda adi sɛ na Yesu akyi nni bi, na na onni ahode pii. Ná ‘onni baabi a ɔde ne ti bɛto’ mpo. (Luka 9:57, 58) Eyi nyinaa da nkyɛn a, nkurɔfo tan no, wɔsɛee ne din, na ewiee ase no, n’atamfo kum no.\nWohwɛ nea yɛaka yi a, ebia nea wobɛka ara ne sɛ, ‘Saa asetena yi de, akomatɔyam nnim.’ Nanso nneɛma pii wɔ Yesu asetena mu a ɛsɛ sɛ yesusuw ho. Ma yɛnhwɛ n’asetena mu nneɛma anan bi.\n1. BOTAE A NA ESI YESU ANI SO NE SƐ ƆBƐYƐ ONYANKOPƆN APƐDE.\n“M’aduan ne sɛ mɛyɛ nea ɔsomaa me no apɛde.”—Yohane 4:34.\nYesu de ne nneyɛe ne ne nsɛm nyinaa kyerɛe sɛ ɔpɛ sɛ ɔyɛ ne soro Agya Yehowa * apɛde. Yesu de anigye kɛse na ɛyɛɛ Onyankopɔn apɛde. Sɛnea kyerɛwsɛm a yɛaka emu asɛm seesei ara no kyerɛ no, ɔde Onyankopɔn apɛde a ɔbɛyɛ no totoo aduan ho. Ma yɛnhwɛ nea ɛma ɔyɛɛ saa ntotoho no.\nBɛyɛ prɛmtobere na Yesu kaa saa asɛm no. (Yohane 4:6) Ná Yesu fi anɔpa akyinkyin Samaria mmepɔw so nkurow no nyinaa mu, enti na ɔkɔm de no. N’asuafo no mpo ka kyerɛɛ no sɛ: “Rabi, didi.” (Yohane 4:31) Nanso mmuae a Yesu mmae no kyerɛ sɛ, sɛ ɔyɛ Onyankopɔn apɛde a, ɛma ɔmee, na ɛhyɛ no den nso. Eyi nkyerɛ sɛ na ɔwɔ akomatɔyam anaa?\n2. NÁ YESU DƆ N’AGYA PAA.\n“Medɔ Agya no.”—Yohane 14:31.\nNá Yesu bɛn ne soro Agya no paa. Ɔdɔ kɛse a Yesu wɔ ma Onyankopɔn nti na ɔmaa nkurɔfo huu Onyankopɔn din, n’atirimpɔw ne ne suban. Ná Yesu anom nsɛm, ne nneyɛe ne ne suban te sɛ Agya no pɛpɛɛpɛ, ma enti yehu Yesu a, ɛte sɛ nea yɛahu n’Agya no ara. Ɛno nti bere a Filipo ka kyerɛɛ Yesu sɛ: “Awurade kyerɛ yɛn Agya no,” Yesu buae sɛ: “Nea wahu me ahu Agya no nso.”—Yohane 14:8, 9.\nYesu dɔ n’Agya no araa ma oyii ne komam tiee no kosii owu mu. (Filipifo 2:7, 8; 1 Yohane 5:3) Ɔdɔ a emu yɛ den a na Yesu wɔ ma Onyankopɔn no maa Yesu nyaa akomatɔyam.\n3. NÁ YESU DƆ NNIPA.\n“Obiara nni ɔdɔ a ɛsen eyi, sɛ obi de ne kra bɛto hɔ ama ne nnamfo.” —Yohane 15:13.\nBɔne a ɛwɔ yɛn ho nti, yenni anidaso papa biara. Bible kyerɛkyerɛ mu sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” (Romafo 5:12) Owu a bɔne akɔfa aba no, yɛn ara yɛrentumi nnye yɛn ho mfi mu.—Romafo 6:23.\nAnigyesɛm ne sɛ, Yehowa adom yɛn ayɛ asɛm no ho biribi ama yɛn. Yehowa maa ne Ba a bɔne biara nni ne ho a wɔfrɛ no Yesu no ba behuu amane wui sɛnea ɛbɛyɛ a wobegye adesamma afi bɔne ne owu mu. Ɔdɔ a Yesu wɔ ma n’Agya ne nnipa no kaa no ma ɔbrɛɛ ne ho ase de ne nkwa a ɛyɛ pɛ no too hɔ maa yɛn. (Romafo 5:6-8) Saa ɔdɔ a ɛma ɔde ne ho bɔɔ afɔre no ma onyaa akomatɔyam wɔ n’asetenam. *\n4. NÁ YESU NIM SƐ N’AGYA DƆ NO NA OGYE NO TOM.\n“Oyi ne me Ba, nea medɔ no na magye no atom.”—Mateo 3:17.\nBere a wɔrebɔ Yesu asu no, saa bere no na Yehowa fi soro kaa saa asɛm no. Enti Yehowa buee n’ano kaa biribi de kyerɛe sɛ ɔdɔ ne Ba Yesu na ogye no tom. Ampa ara, sɛ Yesu ka sɛ: “Agya no dɔ me” a, odi ka! (Yohane 10:17) Ná Yesu nim sɛ n’Agya dɔ no na ogye no tom, enti bere a ohyiaa ɔtaa na nkurɔfo kasa tiaa no no, onyaa akokoduru faa mu. Bere a ogyina owu ne nkwa nkwanta mpo no, wansuro. (Yohane 10:18) Ná Yesu nim sɛ n’Agya dɔ no, na ogye no tom, enti yebetumi aka sɛ onyaa akomatɔyam wɔ n’asetenam.\nBiribiara kyerɛ sɛ na Yesu wɔ akomatɔyam. Enti yebetumi ahwɛ sɛnea ɔbɔɔ ne bra asuasua no na ama yɛanya akomatɔyam wɔ asetenam. Yesu de abrabɔ ho afotu a emu da hɔ maa n’asuafo no, na asɛm a edi hɔ no bɛkyerɛkyerɛ mu.\n^ nky. 6 Bible ma yehu sɛ Yehowa yɛ Onyankopɔn din.\n^ nky. 15 Sɛ wopɛ sɛ wuhu sɛnea Yesu wu no betumi agye nkwa a, hwɛ nhoma a wɔato din Dɛn na Bible Kyerɛkyerɛ Ankasa? no ti 5. Yehowa Adansefo na wotintimii.


Onyankopɔn a ‘Wayɛ Krado sɛ Ɔde Bɔne Befiri’ | Bɛn Yehowa\nOnyankopɔn a ‘Wayɛ Krado sɛ Ɔde Bɔne Befiri’\n1-3. (a) Adesoa duruduru bɛn na na ɛsõ odwontofo Dawid, na ɛyɛɛ dɛn na onyaa awerɛkyekye maa ne koma a na abubu no? (b) Sɛ yɛyɛ bɔne a, adesoa bɛn na ebetumi abɛtɔ yɛn so, nanso dɛn ho awerɛhyem na Yehowa de ma yɛn?\nODWONTOFO Dawid kyerɛwee sɛ: “Me mfomso aboro me ti so, ɛdɛn me so sɛ adesoa duruduru. Mahodwow, na mabubu pasaa.” (Dwom 38:4, 8) Na Dawid nim sɛnea sɛ obi ahonim bu no fɔ a ɛyɛ adesoa a emu yɛ duru fa. Nanso, onyaa awerɛkyekye wɔ ne koma a na abubu no ho. Ɔtee ase sɛ Yehowa kyi bɔne, nanso Onkyi ɔbɔnefo a wanu ne ho nokware mu agyae bɔne yɛ no. Bere a na Dawid wɔ ahotoso koraa sɛ Yehowa wɔ ɔpɛ sɛ ɔbɛda mmɔborohunu adi akyerɛ abɔnefo a wɔanu wɔn ho no, ɔkae sɛ: “Wo, Yehowa, . . . woayɛ krado sɛ wode bɔne befiri.”—Dwom 86:5, NW.\n2 Sɛ yɛyɛ bɔne a, yɛn nso yɛn ahonim a ebu yɛn fɔ no betumi ayɛ adesoa duruduru ama yɛn. Ahonu yi yɛ papa. Ebetumi aka yɛn ma yɛayɛ nneɛma a ɛho hia de asiesie yɛn mfomso ahorow. Nanso, asiane a ɛwom ne sɛ, afodi betumi abunkam yɛn so. Yɛn koma a ebu yɛn fɔ no betumi ama yɛakɔ so ate nka sɛ Yehowa remfa nkyɛ yɛn, ɛmfa ho sɛnea yɛanu yɛn ho no. Sɛ afodi ‘mene’ yɛn a, Satan betumi ama yɛapa abaw, na yɛate nka sɛ Yehowa bu yɛn sɛ nnipa a mfaso nni yɛn so, ɛne sɛ yɛmfata sɛ yɛsom no.—2 Korintofo 2:5-11.\n3 So saa na Yehowa bu yɛn? Dabida! Bɔne fafiri yɛ Yehowa dɔ kɛse no fã. Ɔma yɛn awerɛhyem wɔ N’asɛm mu sɛ, sɛ yɛda nokware ahonu a efi komam adi a, wayɛ krado sɛ ɔde yɛn bɔne befiri yɛn. (Mmebusɛm 28:13) Ma yensusuw nea enti a Yehowa de bɔne firi ne ɔkwan a ɔfa so yɛ saa ho na amma yɛannya adwene sɛ yentumi nnya ne hɔ bɔne fafiri.\nNea Enti a Yehowa ‘Ayɛ Krado sɛ Ɔde Bɔne Befiri’\n4. Dɛn na Yehowa kae wɔ yɛn su ho, na ɔkwan bɛn so na eyi ka sɛnea ɔne yɛn di no?\n4 Yehowa nim yɛn sintɔ ahorow. Dwom 103:14 ka sɛ: “Onim yɛn su, ɔkae sɛ yɛyɛ mfutuma.” Ne werɛ mfi sɛ yɛyɛ mfutuma, abɔde a esiane sintɔ nti yɛwɔ mmerɛwyɛ ahorow no. Asɛm a ɛne sɛ onim “yɛn su” no kae yɛn sɛ Bible de Yehowa toto ɔnwemfo ho, na ɛde yɛn toto anwenne a ɔyɛ no ho. * (Yeremia 18:2-6) Ɔnwemfo Kɛse no hwɛ sɛnea yɛte, sɛ́ abɔnefo a yɛyɛ mmerɛw ne sɛnea yɛyɛ n’akwankyerɛ ho biribi anaa yɛnyɛ ho biribi no so na ɔne yɛn di.\n5. Ɔkwan bɛn so na Romafo nhoma no ka tumi a bɔne wɔ no ho asɛm?\n5 Yehowa nim sɛnea bɔne wɔ tumi no. N’asɛm ka bɔne ho asɛm sɛ tumi bi a ano yɛ den a anya onipa so nkɛntɛnso bɔne. Bɔne nkɛntɛnso mu yɛ den dɛn? Ɔsomafo Paulo kyerɛkyerɛɛ mu wɔ Romafo nhoma no mu sɛ: Yɛhyɛ “bɔne ase” sɛnea asraafo hyɛ wɔn sahene ase no (Romafo 3:9); ‘adi’ adesamma so sɛ ɔhene (Romafo 5:21); “ɛte” yɛn mu (Romafo 7:17, 20); ne “mmara” yɛ adwuma wɔ yɛn mu bere nyinaa, na sɛnea ɛte no, ɛrepere adi yɛn asetra so. (Romafo 7:23, 25) Hwɛ nkɛntɛnso kɛse a bɔne wɔ wɔ yɛn honam a ɛyɛ mmerɛw no so!—Romafo 7:21, 24.\n6, 7. (a) Yehowa bu wɔn a wɔde koma a abubu hwehwɛ ne mmɔborohunu no dɛn? (b) Dɛn nti na ɛnsɛ sɛ yɛde Onyankopɔn mmɔborohunu yɛ nea yɛpɛ?\n6 Enti, Yehowa nim sɛ ɛmfa ho ɔpɛ a ebia yɛwɔ sɛ yebefi komam ayɛ osetie a ɛyɛ pɛ ama no no, yɛrentumi nyɛ saa. Ofi ɔdɔ mu ma yɛn awerɛhyem sɛ sɛ yɛde koma a abubu srɛ ne mmɔborohunu sɛ agya a, ɔde befiri yɛn. Dwom 51:17 ka sɛ: “Onyankopɔn afɔre ne honhom a abubu; Onyankopɔn, koma a abubu na apɛtɛw na worempo.” Yehowa rempo koma a afobu ama “abubu na apɛtɛw,” na ɔremmu n’ani nso ngu so da.\n7 Nanso, eyi kyerɛ sɛ yebetumi de Onyankopɔn mmɔborohunu ayɛ nea yɛpɛ, na yɛde abɔnefo a yɛyɛ no ayɛ anoyi agyina so ayɛ bɔne anaa? Dabida! Yehowa nnyina nkate kɛkɛ so nyɛ ade. Ɛwɔ baabi a ne mmɔborohunu kosi. Ɔremfa wɔn a wopirim wɔn koma boapa yɛ bɔne na wonnu wɔn ho no bɔne mfiri wɔn da. (Hebrifo 10:26) Nanso, sɛ ohu koma a abubu a, ɔyɛ krado de bɔne firi. Afei ma yensusuw nsɛm a emu da hɔ a wɔde dii dwuma wɔ Bible mu de kyerɛkyerɛɛ Yehowa dɔ no fã a ɛyɛ anigye yi mu no bi ho.\nƆkwan Bɛn so na Yehowa De Firi Koraa?\n8. Sɛnea yɛbɛka no no, sɛ Yehowa de yɛn bɔne kyɛ yɛn a, dɛn na ɔyɛ, na ahotoso bɛn na eyi ma yenya?\n8 Dawid a na wanu ne ho no kae sɛ: ‘Mekaa me bɔne mekyerɛɛ wo, na mankora m’amumɔyɛ so. Na wo na wuyii me bɔne so mmusu.’ (Dwom 32:5) Asɛm ‘wuyii’ no kyerɛ Hebri asɛmfua bi a nea ɛkyerɛ titiriw ne “ma so,” anaa “soa.” Dwuma a wɔde di wɔ ha no kyerɛ “afodi, bɔne, anaa mmarato” a woyi kɔ. Enti sɛnea yɛbɛka no no, Yehowa maa Dawid bɔne so kɔe. Akyinnye biara nni ho sɛ, eyi maa afobu a na ɛsõ Dawid no ano brɛɛ ase. (Dwom 32:3) Yɛn nso yebetumi anya Onyankopɔn mu ahotoso koraa sɛ ɔde wɔn a wogyina Yesu agyede afɔre no mu gyidi a wɔwɔ so srɛ ne hɔ fafiri no bɔne kyɛ wɔn.—Mateo 20:28.\n9. Yehowa yi yɛn bɔne fi yɛn ho kɔ akyirikyiri kodu he?\n9 Dawid de asɛm foforo a emu da hɔ kyerɛkyerɛɛ Yehowa fafiri mu sɛ: ‘Sɛ apuei ne atɔe ntam ware no, sɛ wama yɛn ne yɛn mmarato ntam aware ne no.’ (Dwom 103:12) Apuei ne atɔe ntam kwan ware dɛn? Ɔkwan bi so no, apuei ne atɔe ntam kwan ware bere nyinaa; afã abien no ntumi nhyia da. Nhomanimfo bi ka sɛ asɛm yi kyerɛ “sɛnea ebetumi ayɛ yiye; sɛnea yebetumi de yɛn adwene abu.” Dawid nsɛm a efi honhom mu no ma yehu sɛ, sɛ Yehowa de firi a, oyi yɛn bɔne fi yɛn ho kɔ akyirikyiri koraa.\n‘Mo bɔne bɛyɛ fitaa te sɛ sukyerɛmma’\n10. Sɛ Yehowa de yɛn bɔne firi yɛn a, dɛn nti na ɛnsɛ sɛ yɛte nka sɛ bɔne a ɛte saa no bɛtra yɛn so yɛn nkwa nna a aka nyinaa?\n10 So woabɔ mmɔden sɛ wobɛpopa nkekae bi afi atade bi mu pɛn? Ebia ɛmfa ho mmɔden biara a wobɔe no, woda so hu nkekae no. Hyɛ sɛnea Yehowa kyerɛkyerɛ tumi a ɔwɔ sɛ ɔde bɔne firi mu no nsow: ‘Sɛ mo bɔne te sɛ dammaramma a, ɛbɛhoa sɛ sukyerɛma, sɛ ɛbere sɛ nkranhoma a, ɛbɛyɛ sɛ oguan nhwi.’ (Yesaia 1:18) Asɛmfua “dammaramma” kyerɛ ade kɔkɔɔ. * Ná “nkranhoma” yɛ aduru a na wɔde hyɛ ntama no mu nea ani dum paa. (Nahum 2:3) Yɛn ankasa mmɔdenbɔ ntumi nyi bɔne nkekae mfi yɛn ho da. Nanso, Yehowa betumi ayi bɔne a ɛte sɛ dammaramma ne nkranhoma no, na wama ayɛ fitaa te sɛ sukyerɛma anaa asaawa a wɔnhyɛɛ no aduru. Sɛ Yehowa de yɛn bɔne firi yɛn a, ɛnsɛ sɛ yɛte nka sɛ bɔne a ɛte saa no bɛtra yɛn so yɛn nkwa nna a aka nyinaa.\n11. Ɔkwan bɛn so na Yehowa tow yɛn bɔne gu n’akyi?\n11 Wɔ aseda dwom bi a Hesekia hyehyɛe bere a wogyee no fii owuyare bi mu no, ɔka kyerɛɛ Yehowa sɛ: ‘Woatow me bɔne nyinaa agu w’akyi.’ (Yesaia 38:17) Wɔka Yehowa ho asɛm wɔ ha sɛ ɔfa ɔdebɔneyɛfo a wanu ne ho bɔne tow gu N’akyi, baabi a Ɔrenhu anaasɛ Onnwen ho bio. Sɛnea nhoma bi kyerɛ no, yebetumi aka adwene a ɛwɔ mu ho asɛm sɛ: “Woama me [bɔne] ayɛ sɛ nea ansi.” So ɛnyɛ awerɛkyekye?\n12. Ɔkwan bɛn so na odiyifo Mika kyerɛ sɛ, sɛ Yehowa de firi a, Oyi yɛn bɔne fi hɔ koraa?\n12 Wɔ nsiesie ho bɔhyɛ bi mu no, odiyifo Mika kaa ahotoso a ɔwɔ sɛ Yehowa de ne nkurɔfo a wɔanu wɔn ho bɔne befiri wɔn no ho asɛm sɛ: ‘Hena ne Onyankopɔn sɛ wo a wutwa mmarato ho ma w’agyapade nkae no? Wobɛtow wɔn bɔne nyinaa agu ɛpo bun mu.’ (Mika 7:18, 19) Susuw nea na saa nsɛm no kyerɛ ma wɔn a wɔtraa ase wɔ Bible mmere mu no ho hwɛ. So na ɔkwan bi wɔ hɔ a wobetumi afa so ayi biribi a na ‘wɔatow agu ɛpo bun mu’? Enti na Mika nsɛm no kyerɛ sɛ, sɛ Yehowa de firi a, oyi yɛn bɔne fi hɔ koraa.\n13. Yesu nsɛm “Fa yɛn aka firi yɛn” no kyerɛ dɛn?\n13 Yesu de akafo ne wɔn a nkurɔfo de wɔn ka ntam abusuabɔ kyerɛkyerɛɛ Yehowa fafiri mu. Yesu hyɛɛ yɛn nkuran sɛ yɛmmɔ mpae sɛ: ‘Fa yɛn aka firi yɛn.’ (Mateo 6:12) Enti Yesu de bɔne totoo ɛka ho. (Luka 11:4) Sɛ yɛyɛ bɔne a, yɛbɛde Yehowa ‘ka.’ Ɛdefa nea Hela adeyɛ asɛm a wɔkyerɛɛ ase ‘fa firi’ kyerɛ ho no, nhwehwɛmu nhoma bi ka sɛ: “Sɛ́ wode ka bi befiri, wode bɛkyɛ, a worennan bio.” Ɔkwan bi so no, sɛ Yehowa de firi a, otwa ɛka a anka wobebu atia yɛn no mu. Enti abɔnefo a wonu wɔn ho betumi anya awerɛkyekye. Yehowa rennan ɛka a watwam no bio da!—Dwom 32:1, 2.\n14. Adwene bɛn na asɛm, “na wɔapopa mo bɔne” no ma wunya?\n14 Wɔakyerɛkyerɛ Yehowa bɔne fafiri mu bio wɔ Asomafo no Nnwuma 3:19 sɛ: ‘Enti monsakra mo adwene, na monnan mo ho, na wɔapopa mo bɔne.’ Kasasin a etwa to no kyerɛ Hela adeyɛ asɛm a ebetumi akyerɛ “sɛ́ wɔpopa biribi, . . . wotwam anaasɛ wɔsɛe no.” Sɛnea nhomanimfo bi kyerɛ no, sɛnkyerɛnne kwan so kasa a wɔde dii dwuma wɔ ha no kyerɛ nsaano nkyerɛwee a wɔpopa. Na wɔyɛ dɛn tumi yɛ eyi? Ná adubiri a wɔtaa de di dwuma tete no yɛ biriw, aneneduru, ne nsu a wɔde afra. Sɛ wɔde adubiri a ɛte saa kyerɛw na ɛnkyɛe a, obi betumi de sapɔw a afɔw apopa nkyerɛwee no. Ɛno da sɛnea Yehowa mmɔborohunu yɛ fɛ no adi. Sɛ ɔde bɔne firi yɛn a, ɛte sɛ nea ɔde sapɔw apopa.\nYehowa pɛ sɛ yehu sɛ ‘wayɛ krado sɛ ɔde bɔne befiri’\n15. Dɛn na Yehowa pɛ sɛ yehu fa ne ho?\n15 Sɛ yesusuw saa mfatoho yi ho a, so emu nna hɔ sɛ Yehowa pɛ ankasa sɛ yehu sɛ wayɛ krado sɛ ɔde yɛn bɔne befiri yɛn bere tenten a ohu sɛ yɛanu yɛn ho koma mu no? Ɛnsɛ sɛ yesuro sɛ obebu bɔne a ɛte saa atia yɛn daakye. Biribi foforo a Bible ka fa Yehowa mmɔborohunu kɛse no ho da eyi adi sɛ: Sɛ ɔde firi a, ne werɛ fi.\n“Wɔn Bɔne Nso, Merenkae Bio”\n16, 17. Sɛ Bible ka sɛ Yehowa werɛ fi yɛn bɔne a, ɛkyerɛ dɛn, na dɛn nti na wubua saa?\n16 Yehowa hyɛɛ wɔn a wɔwɔ apam foforo no mu bɔ sɛ: “Mede wɔn amumɔyɛ mefiri, na wɔn bɔne nso, merenkae bio.” (Yeremia 31:34) So eyi kyerɛ sɛ, sɛ Yehowa de bɔne firi a ontumi nkae bio koraa? Entumi mma saa. Bible ka ankorankoro pii a Yehowa de wɔn bɔne firii wɔn a Dawid ka ho no bɔne ho asɛm kyerɛ yɛn. (2 Samuel 11:1-17; 12:13) Ɛda adi sɛ Yehowa da so kae bɔne a wɔyɛe no. Wɔayɛ wɔn bɔne, wɔn ahonu, ne firi a Onyankopɔn de firii wɔn no ho kyerɛwtohɔ akora so ama yɛn, sɛnea yebesua biribi afi mu. (Romafo 15:4) Ɛnde, dɛn na Bible kyerɛ bere a ɛka sɛ Yehowa ‘nkae’ wɔn a ɔde wɔn bɔne firi wɔn no bɔne no?\n17 Hebri adeyɛ asɛm a wɔkyerɛɛ ase ‘mɛkae’ no kyerɛ pii sen asɛm a aba atwam a yɛbɛkae. Theological Wordbook of the Old Testament ka sɛ nea ɛka ho ne “adwene foforo a ɛne sɛ wɔbɛyɛ ho biribi atia ɔbɔnefo no sɛnea ɛfata.” Enti wɔ saa kwan yi so no, bɔne a ‘wɔkae’ fa ade a wɔyɛ tia abɔnefo ho. (Hosea 9:9) Nanso, sɛ Onyankopɔn ka sɛ “wɔn bɔne nso, merenkae bio” a, na ɔrema yɛn awerɛhyem sɛ, sɛ ɔde nnebɔneyɛfo a wɔanu wɔn ho bɔne firi wɔn a, ɔrentwe wɔn aso wɔ saa bɔne no ho daakye. (Hesekiel 18:21, 22) Enti, Yehowa werɛ a efi no kyerɛ sɛ ɔrentwe adwene nsi yɛn bɔne so mpɛn pii sɛ ebia ɔnam so bɛbɔ yɛn sobo anaasɛ ɔbɛtwe yɛn aso wɔ ho. So ɛnyɛ awerɛkyekye sɛ wubehu sɛ yɛn Nyankopɔn de bɔne firi na ɔma ne werɛ fi?\nNea Efi Mu Ba no Nso Ɛ?\n18. Dɛn nti na fafiri nkyerɛ sɛ ɔbɔnefo a wanu ne ho no afa ne ho adi wɔ nea ebefi ne bɔne no mu aba biara ho?\n18 So krado a Yehowa ayɛ sɛ ɔde bɔne befiri no kyerɛ sɛ ɔbɔnefo a onu ne ho no bɛfa ne ho adi wɔ nea ebefi ne bɔne no mu aba nyinaa ho? Dabida. Yentumi nyɛ bɔne na yɛmfa yɛn ho nni koraa. Paulo kyerɛwee sɛ: “Nea onipa gu no, ɛno ara na obetwa.” (Galatifo 6:7) Yebetumi ahyia ɔhaw a efi yɛn nneyɛe mu ba no bi. Eyi nkyerɛ sɛ, sɛ Yehowa de firi yɛn wie a, ɔma amanehunu ba yɛn so. Sɛ ɔhaw sɔre a, ɛnsɛ sɛ Kristoni te nka sɛ, ‘Gyama Yehowa retwe m’aso wɔ bɔne a mayɛ atwam ho.’ (Yakobo 1:13) Nanso, Yehowa mmɔ yɛn ho ban mfi nea efi yɛn nneyɛe bɔne mu ba nyinaa ho. Awaregu, nyinsɛn a wɔmpɛ, yare a wonya fi nna mu, ahotoso anaa obu a obi hwere—eyinom nyinaa betumi ayɛ bɔne so aba a ɛyɛ awerɛhow a yentumi nkwati. Kae sɛ ɛmfa ho sɛ Yehowa de bɔne a Dawid yɛe a na ɛfa Bat-Seba ne Uria ho no firii no no, wammɔ Dawid ho ban amfi nea efii mu bae a na ɛyɛ awerɛhow no ho.—2 Samuel 12:9-12.\n19-21. (a) Ɔkwan bɛn so na mmara a wɔayɛ ho kyerɛwtohɔ wɔ Leviticus 6:1-7 no boaa nea wɔafom no ne ɔbɔnefo no nyinaa? (b) Sɛ yɛn nneyɛe bɔne apira afoforo a, dɛn na yɛyɛ a Yehowa ani gye?\n19 Yɛn bɔne betumi de ɔhaw foforo nso aba, titiriw sɛ yɛn nneyɛe no apira afoforo a. Sɛ nhwɛso no, susuw asɛm a ɛwɔ Leviticus ti 6 no ho hwɛ. Tebea a Mose Mmara no ka ho asɛm wɔ ha ne sɛ obi ayɛ bɔne a anibere wom, sɛ ebia ɔnam dwowtwa, asisi, anaa apoobɔ so agye ne yɔnko Israelni nneɛma. Na afei ɔbɔnefo no gye kyim sɛ onni fɔ, na opirim ne koma araa ma atoro ntanka mpo ba mu. Adansefo biara nni asɛm no ho. Nanso, akyiri yi, ɔbɔnefo no ahonim bu no fɔ, na ɔka ne bɔne. Sɛ obenya Onyankopɔn fafiri a, ɛsɛ sɛ ɔyɛ nneɛma abiɛsa ka ho: ɔhyɛ nea ɔfae no ananmu, otua dekode a owiae no ho ka ɔha biara mu nkyem 20 ma ne wura no, na ɔde odwennini ma sɛ bɔne ho afɔrebɔde. Afei, mmara no ka sɛ: “Ɔsɔfo no mpata mma no wɔ [Yehowa, NW] anim, na wɔde ade biara a wayɛ a odi ho sõ no befiri no.”—Leviticus 6:1-7.\n20 Ná saa mmara yi yɛ Onyankopɔn nsiesiei a mmɔborohunu wom. Ɛboaa nea wɔayɛ no bɔne a wɔsan de n’agyapade brɛɛ no no, na akyinnye biara nni ho sɛ ne bo tɔɔ ne yam kɛse bere a ɔbɔnefo no gyee ne bɔne toom no. Bere koro no ara, mmara no boaa nea n’ahonim kaa no ma ogyee ne bɔne toom akyiri yi na osiesiee ne mfomso no nso. Nokwarem no, sɛ wanyɛ saa a, na Onyankopɔn remfa mfiri no.\n21 Ɛwom sɛ yɛnhyɛ Mose Mmara ase de, nanso saa Mmara no ma yehu Yehowa nsusuwii mu, a adwene a ɔwɔ wɔ bɔne fafiri ho ka ho. (Kolosefo 2:13, 14) Sɛ yɛyɛ bɔne de haw afoforo, na yɛyɛ nea yebetumi de siesie mfomso no a, Nyankopɔn ani gye. (Mateo 5:23, 24) Eyi bɛhwehwɛ sɛ yehu yɛn mfomso, gye tom sɛ yedi fɔ, na yɛpa nea yɛafom no no kyɛw. Afei yebetumi agyina Yesu afɔrebɔ no so asrɛ Yehowa, na yɛanya ahotoso sɛ Onyankopɔn de afiri yɛn.—Hebrifo 10:21, 22.\n22. Dɛn na ebetumi abata Yehowa fafiri ho?\n22 Te sɛ ɔwofo a ɔwɔ ɔdɔ biara no, Yehowa betumi de afiri yɛn na wateɛ yɛn so ɔkwan bi so. (Mmebusɛm 3:11, 12) Ebia ɛbɛhwehwɛ sɛ Kristoni a wanu ne ho no de hokwan a ɔde som sɛ ɔpanyin, asafo mu somfo, anaa ɔkwampaefo no bɛto hɔ. Ɛbɛyɛ no yaw sɛ ɔbɛhwere hokwan ahorow a na ɛsom bo ma no no akosi bere bi. Nanso, nteɛso a ɛte saa no nkyerɛ sɛ wahwere Yehowa anim dom anaa Yehowa mfa mfirii no. Ɛsɛ sɛ yɛkae sɛ nteɛso a efi Yehowa hɔ no yɛ adanse a ɛkyerɛ sɛ ɔdɔ yɛn. Eye ma yɛn paa sɛ yebegye atom na yɛde adi dwuma.—Hebrifo 12:5-11.\n23. Dɛn nti na ɛnsɛ sɛ yɛka da sɛ yentumi nnya Yehowa mmɔborohunu, na dɛn nti na ɛsɛ sɛ yesuasua ne fafiri no?\n23 Hwɛ abotɔyam a ɛyɛ sɛ yebehu sɛ yɛn Nyankopɔn ‘ayɛ krado sɛ ɔde bɔne befiri’! Ɛmfa ho mfomso biara a yɛadi no, ɛnsɛ sɛ yɛka da sɛ yentumi nnya Yehowa mmɔborohunu. Sɛ yenu yɛn ho ankasa, fa kwan bi so siesie mfomso no, na yefi komam bɔ mpae srɛ bɔne fafiri wɔ Yesu mogya a ohwie gui no mu a, yebetumi anya ahotoso koraa sɛ Yehowa de befiri yɛn. (1 Yohane 1:9) Momma yensua ne fafiri no wɔ sɛnea yɛne yɛn ho yɛn ho di nsɛm no mu. Sɛ Yehowa koraa a ɔnyɛ bɔne no tumi fi ɔdɔ mu de yɛn bɔne firi yɛn a, so ɛnsɛ sɛ yɛn a yɛyɛ abɔnefo no yɛ nea yebetumi biara de firi yɛn ho yɛn ho?\n^ nky. 4 Wɔde Hebri asɛmfua a wɔkyerɛɛ ase “yɛn su” no nso di dwuma wɔ anwenne a ɔnwemfo yɛ ho.—Yesaia 29:16.\n^ nky. 10 Nhomanimfo bi ka sɛ na dammaramma “yɛ kɔla bi a ɛka ade mu a wɔhoro a ɛnkɔ. Obosu, osu, adehoro, hyɛ a wɔhyɛ no bere tenten ntumi mma ase ntu.”\n2 Beresosɛm 33:1-13 Dɛn nti na Yehowa de firii Manase, na dɛn na eyi kyerɛkyerɛ yɛn wɔ Ne mmɔborohunu ho?\nMateo 6:12, 14, 15 Dɛn nti na ɛsɛ sɛ yɛde firi afoforo bere a yɛwɔ nnyinaso pa a enti ɛsɛ sɛ yɛyɛ saa no?\nLuka 15:11-32 Dɛn na mfatoho yi kyerɛkyerɛ yɛn wɔ ɔpɛ a Yehowa wɔ sɛ ɔde bɔne befiri no ho, na ɛno ma wote nka dɛn?\n2 Korintofo 7:8-11 Dɛn na ɛsɛ sɛ yɛyɛ na ama yɛatumi anya Onyankopɔn nkyɛn fafiri?


Anisoadehu Bon ho atemmusɛm (1-14)\nEliakim si ofiehwɛfo Sebna anan (15-25)\nDua a wɔasen ano (23-25)\n22 Anisoadehu Bon*+ ho atemmusɛm ni: Dɛn na ayɛ wo a wo nkurɔfo nyinaa aforo kɔ ɔdan atifi yi? 2 Wo a na dede ayɛ wo ma,Kurow a na wo mu ayɛ bagyabagya, ahurusi kurow. Ɛnyɛ sekan ano na wo nkurɔfo totɔe,Na ɛnyɛ ɔko mu na wowuwui.+ 3 W’atumfo atirimɔdenfo nyinaa abom aguan.+ Ɛnyɛ agyan na wɔde kyeree wɔn sɛ nneduafo. Wɔn a wohuu wɔn nyinaa, wɔkyeree wɔn sɛ nneduafo,+Ɛwom sɛ na wɔaguan kɔ akyirikyiri. 4 Ɛno nti na mekae sɛ: “Munyi mo ani mfi me so,Na minsu yayaayaw+ no. Monnhaw mo ho sɛ mobɛkyekye me werɛ,Me man babea* sɛe no nti.+ 5 Efisɛ ɛyɛ basabasayɛ, nkogu, ne ahopopo da+ aAwurade Tumfo, asafo Yehowa, de bɛbaAnisoadehu Bon no mu. Wobubu ɔfasu no,+Na nnipa su ma edu bepɔw so. 6 Elam+ afa agyan kotoku;Ɔde nteaseɛnam a nnipa tete mu ne apɔnkɔ* reba,Na Kir+ ayi ade a ɛhyɛ ne kyɛm ho.* 7 Na w’asaasetraa* a eye paa no,Ɔko nteaseɛnam bɛhyɛ hɔ ma,Na apɔnkɔ* bɛba abegyinagyina kurow no pon ano, 8 Na wobeyi Yuda ho nkataho.* “Saa da no, wode w’ani bɛkyerɛ akode korabea a ɛwɔ Kwaefi+ no, 9 na mubehu sɛ Dawid Kurow no afasu apaapae pii.+ Na mobɛsesaw ɔtare a ɛwɔ ase no mu nsu.+ 10 Mobɛkan adan a ɛwɔ Yerusalem. Na mubebubu adan no de ahyɛ ɔfasu no den. 11 Na mobɛyɛ ahina asi afasu abien no ntam de akora ɔtare dedaw no mu nsu so. Nanso ne Yɛfo Kɛse no de, morenhwehwɛ no, na Onii a ɔyɛɛ no tete no de, morenhu no. 12 Saa da no, Awurade Tumfo, asafo Yehowa,Bɛfrɛ nnipa ama wɔasu na wɔadi awerɛhow,+Na wɔabɔ tikwaw afura awerɛhow ntama.* 13 Nanso nea munim ara ne sɛ mubedi ahurusi agye mo ani,Akunkum anantwi atwitwa nguan mene, Awe nam, anom nsã.*+ Na moka sɛ, ‘Momma yennidi na yɛnnom, na ɔkyena na yɛawu.’”+ 14 Ɛnna asafo Yehowa yii me asotiw sɛ: “‘Wɔrempata bɔne yi mma mo kosi sɛ mubewu,’+ Awurade Tumfo, asafo Yehowa, na waka.” 15 Nea Awurade Tumfo, asafo Yehowa, aka ni: “Kɔ ofiehwɛfo yi, Sebna,+ a ofi* no hyɛ ne nsa no nkyɛn, na ka kyerɛ no sɛ, 16 ‘Dɛn na worepɛ wɔ ha, na wo ho nipa bɛn na ɔwɔ ha a woatwa ɔboda wɔ ha ama wo ho yi?’ Ɔretwa ne boda wɔ beae a ɛkorɔn; ɔreyɛ ne homebea* wɔ ɔbotan mu. 17 ‘Ɔbarima, hwɛ! Yehowa bɛtow wo ahwe fam birim; ɔbɛyere wo denneennen. 18 Ɔbɛmoa wo denneennen atow wo akyene asaase tɛtrɛɛ so sɛ bɔɔl. Wubewu wɔ hɔ, na ɛhɔ na wo nteaseɛnam a ɛyɛ fɛ bɛka; ɛbɛyɛ animguase ama wo wura fi. 19 Metu wo ade so, na magye wo dibea afi wo nsam. 20 “‘Saa da no, mɛfrɛ m’akoa Eliakim,+ Hilkia ba no. 21 Mede w’ataade tenten no bɛhyɛ no, na mede w’abɔso abɔ no mu denneennen.+ Afei mede wo tumidi* bɛhyɛ ne nsa, na wayɛ Yerusalemfo ne Yuda fi agya. 22 Mede Dawid fi safe+ bɛto n’abati. Sɛ obue a, obiara rentom, na sɛ ɔtom a, obiara remmue. 23 Na mɛbɔ no so sɛ dua a wɔasen ano,* na mede no atim baabi a obiara rentumi ntu, na ɔbɛyɛ sɛ anuonyam agua ama ne papa fi. 24 Na wɔde ne papa fi anuonyam* nyinaa bɛma no,* n’asefo ne ne mma,* anwenne nketewa nyinaa, nyowa, ne nhina akɛse nyinaa. 25 “Asafo Yehowa aka sɛ: ‘Saa da no, dua a wɔasen ano a wɔde atim baabi a obiara rentumi ntu no, wobetu,+ na wɔatwa ato fam, na adesoa a ɛsɛn so no befi so ahwe fam asɛe, efisɛ Yehowa ankasa na waka.’”\n^ Ɛbɛyɛ sɛ ɛfa Yerusalem ho.\n^ Ɛyɛ anwensɛm a wɔde ka ɔman no ho asɛm te sɛ nipa. Ebia wɔde rekyerɛ tema ne ayamhyehye.\n^ Anaa “nnipa a wɔtete apɔnkɔ so.”\n^ Anaa “Kir asiesie ne kyɛm.”\n^ Anaa “w’abon.”\n^ Anaa “bammɔ.”\n^ Anaa “w’ahemman.”\n^ Anaa “pɛɛwa.”\n^ Nt., “mu duru.”\n^ Anaa “bɛsɛn no so.”\n^ Anaa “mmanana.”


Kwaisey Pee - Wikipedia\nKwasi Poku Addae, yɛ Ghana nnwontofo a wonim no wɔ nnwomto mu sɛ Kwaisey Pee.Wonim no sɛ obi a ɔbɔ Highlife nnwom a ne nne nso yɛ dɛ, afei nso ɔwɔ apaawa bɛyɛ anum. Wɔ afe 2007 mu no Ghana Music Awards bɔɔ n'abaso sɛ nnwomtofo a ne nne ne ne dɛ paa na kwan a ɔfa so to nnwom kanyan anigye.\n1 Bere a osii so\n2 Ne nnwomto adwuma\n3 Ne nwom ne n'apaawa ho nsɛm\n4 Nsɛm bi yibea\nBere a osii so\nWɔwoo Kwaisey Pee too abusua a wɔto nnwom mu, ne papa ne Agyaaku a ɔka Yamoah ne Sunsum nnwomtofoɔ kuo ho. Ne papa nua ba ne Rex Omar na ne nua ankasa nso ne Criss Waddle. Ɔkɔɔ sukuu wɔ Datus School Complex wɔ Tema, ankyɛ na ogyae kɔfaa nnwomtoɔ too ne ho so .\nNe nnwomto adwuma\nOfii ne nnwomto ase bere a ɔkɔkaa ne papa nnwomtofoɔ kuo ho na afei ogyae kɔkaa Nana Tuffour nnwomtofoɔ kuo a wɔfrɛ wɔn sɛ Sikadwa no ho wɔ 1994 mu. Akyiri yi ɔkɔkaa nnwomtofoɔ kuo foforo bi ho a wɔfrɛ wɔn sɛ Jewel Ackah and the Beautiful Six ho. Awiei koraa no ɔne ne papa kɔɔ London kɔdaa apaawa foforo a wɔato no din sɛ Nyame yɛ Ɔdɔ adi wɔ 1998 mu.Ɔwɔ apaawa anum a wɔato din sɛ Krokro Me, Akono Yaa, and Nyane Me, apaawa a nnwom 13 wom a nnwomtofoɔ te sɛ Tic Tac, Kontihene, K K Fosu, Ofori Amponsah ne ne papa, Agyeiku nso ka ho.\nOgyae nnwomtoɔ kakraa na akyiri yi ɔsan bae bɛdaa nnwom fofora a ɔne Yaa Yaa yɛe, Mabre, adi wɔ Ɔpɛnimma 2018 mu.\nNe nwom ne n'apaawa ho nsɛm\nNyame Ye Odo\nNsɛm bi yibea\nRetrieved from "https://tw.wikipedia.org/w/index.php?title=Kwaisey_Pee&oldid=20325"\nGhana Highlife Nnwomtofo\nThis page was last edited on 4 Oforisuo 2020, at 21:12.


Ewuradze Edzidzi—Ebɛnadze Ntsi Na Ɔkwan A Jehovah Adasefo Fa Do Dzi No Yɛ Soronko Fi Ɔsom Afofor Dze Ho?\nKENKAN WƆ Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Bicol Bislama Boulou Brazil Mmum Kasa Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Croatian Czech Danish Dutch Efik English (Borɔfo) Estonian Faroese Finnish Fon French Ga (Nkran Kasa) Galician Georgian German Greek Guarani Gujarati Gun Haitian Creole Hausa Hebrew Hiligaynon Hungarian Igbo Iloko Indonesian Irish Mmum Kasa Isoko Italian Japanese Kachin Karen (S'gaw) Kazakh Kazakh (Arabic) Kikaonde Kikuyu Kinyarwanda Kirghiz Kirundi Korea Mmum Kasa Korean Lingala Lithuanian Low German Malagasy Malay Malayalam Maltese Mam Mauritian Creole Mazatec (Huautla) Mfantse Mingrelian Myanmar Nahuatl (Central) Nahuatl (Huasteca) Nahuatl (Northern Puebla) Ndau Ndebele (Zimbabwe) Nepali Ngabere Norwegian Nzema Oromo Pangasinan Persian Polish Portuguese Portuguese (Portugal) Punjabi Quechua (Cuzco) Rarotongan Romanian Russian Samoan Sepedi Serbian Serbian (Roman) Setswana Shona Sinhala Slovak Slovenian Solomon Islands Pidgin Spanish Spanish Mmum Kasa Sunda Swahili Swedish Sãotomense Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tojolabal Tongan Totonac Turkish Turkmen Tzeltal Uighur (Cyrillic) Ukrainian Urdu Uzbek Uzbek (Roman) Valencian Venda Vietnamese Welsh Xhosa Yoruba (Alata) Zapotec (Lachiguiri) Zulu\nEbɛnadze Ntsi Na Ɔkwan A Jehovah Adasefo Fa Do Dzi Ewuradze Edzidzi No Yɛ Soronko Fi Ɔsom Afofor Dze Ho?\nSɛ yeridzi “Ewuradze edzidzi” a binom frɛ no Ewuradze ewimbir edziban anaa Jesus no wu ho Nkaadzi no a, yedzi dza Bible no kyerɛkyerɛ no do dzendzenndzen. (1 Corinthfo 11:20) Dza ɔnye iyi bɔ ebira no, ɔsom afofor pii hɔn gyedzi nye ndzeyɛɛ ahorow a ɔfa dɛm Ewuradze edzidzi yi ho no nngyina Bible no do.\nTsirmpɔw ntsi a yedzi Ewuradze edzidzi no nye dɛ yɛdze bɛkaa Jesus, na yaakyerɛ enyisɔ ama afɔr a ɔbɔe maa hɛn no. (Matthew 20:28; 1 Corinthfo 11:24) Iyi nnyɛ ɔsom mu adzeyɛ bi a ɔdze adom brɛ obi anaa ɔma wɔdze obi no bɔn kyɛ no. * Bible no kyerɛkyerɛ dɛ, nnyɛ nyamesom mu amandze bi na ɔbɛma wɔdze hɛn bɔn akyɛ hɛn, na mbom ɔnam gyedzi a yebenya wɔ Jesus mu nkotsẽe do.—Romefo 3:25; 1 John 2:1, 2.\nMpɛn dodow ahen?\nJesus hyɛɛ n’esuafo no dɛ wondzi Ewuradze edzidzi no, naaso wɔannkã mpɛn dodow pɔtsẽe a ɔsɛ dɛ wodzi no. (Luke 22:19) Binom susũ dɛ ɔsɛ dɛ yedzi no bosoom biara, afofor so dzi no dapɛn biara, da biara, mpɛn pii wɔ da biara mu, anaa mpɛn dodow biara a wɔtse nkã dɛ oye biara. * Naaso, ɔsɛ dɛ yesusũ nsɛm a odzidzi do yi ho.\nJesus dze Ewuradze edzidzi no sii hɔ wɔ da a nna wodzi Apaho Afahyɛ no, na ekyir yi owui dɛm da no ara. (Matthew 26:1, 2) Nna iyi nnyɛ asɛm a ɔnye asɛm ehyia kɛkɛ. Kyerɛwnsɛm no dze Jesus n’afɔrbɔ no toto Apahoguan no ho. (1 Corinthfo 5:7, 8) Nna wodzi Apaho Afahyɛ no pɛnkor wɔ afe biara mu. (Exodus 12:1-6; Leviticus 23:5) Ntsi, dɛmara so na Christianfo a nna wodzi kan no dzii Jesus no wu ho Nkaadzi no pɛnkor afe biara, * na Jehovah Adasefo dzi dɛm Bible mu nhwɛdo kor yi ara ekyir.\nDa nye ber\nƆnnyɛ mpɛn dodow a ɔsɛ dɛ yedzi Nkaadzi yi nko na Jesus no nsusudo a ɔdze sii hɔ yi ma yehu, na mbom da nye ber a ɔsɛ dɛ yɛdze dzi so. Ɔdze afedzi yi sii hɔ wɔ aber a ewia akɔtɔ no, wɔ Nisan 14, 33 H.B. (Hɛn Ber yi mu) dɛ mbrɛ Bible kalɛnda no tse. (Matthew 26:18-20, 26) Yɛkɔ do dzi Nkaadzi yi wɔ dɛm da yi afe biara dze dzi Christianfo a wodzi kan no nhwɛdo ekyir. *\nƆyɛ nokwar dɛ nna Nisan 14, 33 H.B. no yɛ Fida dze, naaso n’afedzi no botum esi da fofor wɔ dapɛn no mu afe biara. Yɛmmfa ɔkwan a wɔdze ndɛ mber yi mu Jewfo kalɛnda no dzi dwuma no do nnkyerɛ da a Nisan 14 no si wɔ afe biara mu. Mbom no, yɛfa ɔkwan a nna wɔfa do wɔ Jesus aber do no do pɛpɛɛpɛr. *\nPaanoo nye wenyin\nAber a Jesus dze afedzi fofor yi risi hɔ no, ɔdze paanoo a mbɔrkaw nnyi mu nye wenyin kɔkɔɔ a wɔdze dzii Apaho afahyɛ no ne nkaa no na ɔdze dzii dwuma. (Matthew 26:26-28) Yedzi ne nhwɛdo no ekyir, na yɛdze paanoo a adze a ɔkaw anaa biribi fofor biara mmfora mu dzi dwuma. Afei so, yɛdze wenyin kɔkɔɔ krɔngyenn dzi dwuma, na nnyɛ anondze dɔkɔdɔkɔ a wɔdze wenyinaba ayɛ, anaa wenyin a wɔdze adɔkɔdɔkɔdze bi anaa biribi fofor biara afora mu.\nAsɔrasɔr binom dze paanoo a wɔdze mbɔrkaw anaa yeast afora mu dzi dwuma, naaso wɔtaa dze mbɔrkaw dzi dwuma wɔ Bible no mu dze gyina hɔ ma bɔn anaa prɔwee. (Luke 12:1; 1 Corinthfo 5:6-8; Galatiafo 5:7-9) Ntsi, paanoo a mbɔrkaw anaa adze fofor biara mmfora mu no na ɔfata dɛ wɔdze gyina hɔ ma Jesus ne nyimpadua a bɔn nnyi mu no. (1 Peter 2:22) Adze fofor so a Bible no mmfoa do nye dɛ wɔdze anondze dɔkɔdɔkɔ a wɔdze wenyinaba a ɔnnkawee ayɛ besi wenyin no ananmu. Asɔr ahorow bi yɛ dɛm osiandɛ wɔbra nsãnom ntsi, naaso iyi nngyina Kyerɛwnsɛm no do.—1 Timothy 5:23.\nAsɛnkyerɛdze, nnyɛ nyimpadua nye bɔgya ankasa\nPaanoo a mbɔrkaw nnyi mu nye wenyin a wɔdze dzi dwuma wɔ Nkaadzi no ase no yɛ asɛnkyerɛdze, anaa biribi a ogyina hɔ ma Christ ne nyimpadua na no bɔgyaa. Iyinom mmfa anwanwakwan do nndan ne nyimpadua na no bɔgyaa dɛ mbrɛ binom susũ no. Na ne nyimpadua na no bɔgyaa biara mmbɔfora paanoo nye wenyin no mu so. Hwɛ Bible mu ngyinado ahorow bi a ɔma yenya dɛm ntseasee yi.\nSɛ Jesus kãa kyerɛɛ n’esuafo dɛ wɔnnom no bɔgyaa a, nkyɛ ɔbɛkyerɛ dɛ nna ɔrekã akyerɛ hɔn dɛ wombu Nyankopɔn mbra a ɔdɛ mma wonndzi bɔgya no do. (Genesis 9:4; Ndwuma 15:28, 29) Naaso iyi runntum nnyɛ yie, osiandɛ Jesus rennkã da dɛ afofor mbu Nyankopɔn mbra a ɔfa mbrɛ bɔgya yɛ krɔnkrɔn no do.—John 8:28, 29.\nJesus bɔɔ n’afɔr no “prɛko.” (Hebrewfo 9:25, 26) Naaso, sɛ paanoo nye wenyin no sesã yɛ ne nyimpadua na no bɔgyaa wɔ Ewuradze edzidzi no ase dze a, ɔnodze nna hɔn a woridzi no resan abɔ afɔr no bio.\nJesus kãe dɛ: “hom nyɛ yi mfa nyɛ me nkaa,” nnyɛ dɛ “mfa me nyɛ afɔrbɔ.”—1 Corinthfo 11:24.\nHɔn a wɔgye dzi dɛ paanoo no nye wenyin no sesã yɛ Jesus ne nyimpadua na no bɔgyaa ankasa no, dze hɔn nkyerɛkyerɛ no gyina Bible nkyekyɛmu ahorow bi do. Dɛ nhwɛdo no, wɔ Bible nkyerɛase ahorow pii mu no, wɔkã dɛ Jesus kãe faa wenyin no ho dɛ: “iyi nye mo bɔgyaa.” (Matthew 26:28) Naaso, wobotum akyerɛ Jesus ne nsɛm no ase bio dɛ: “Iyi kyerɛ mo bɔgyaa,” “Iyi gyina hɔ ma mo bɔgyaa,” anaa “Iyi yɛ mo bɔgyaa ho asɛnkyerɛdze.” * Dɛ mbrɛ nna Jesus taa yɛ no, nna ɔdze ntotoho na ɔdze rekyerɛkyerɛ.—Matthew 13:34, 35.\nWoananom na wodzi bi?\nSɛ Jehovah Adasefo hyɛ Ewuradze edzidzi no ho fã no a, hɛn mu kumaabi na wodzi paanoo no na wɔnom wenyin no bi. Ebɛnadze ntsi na ɔtse dɛm?\nJesus no bɔgyaa a ohuei gui no dze ahyɛmu “Fofor” sii hɔ, na obesii ahyɛmu a nna ɔda Jehovah Nyankopɔn nye tsetsebermu Israelman no hɔn ntamu no ananmu. (Hebrewfo 8:10-13) Hɔn a wɔkã dɛm ahyɛmu fofor no ho na wodzi Nkaadzi paanoo no na wɔnom wenyin no bi. Nnyɛ Christianfo nyina na wodzi bi, na mbom hɔn a Nyankopɔn ‘afrɛ hɔn’ wɔ ɔkwan soronko do no nkotsẽe. (Hebrewfo 9:15; Luke 22:20) Iyinom nye Christ bedzi adze wɔ sor, na Bible no kã dɛ nyimpa 144,000 pɛr na wonya dɛm ho kwan no.—Luke 22:28-30; Nyikyerɛ 5:9, 10; 14:1, 3.\nDza ɔnye “oguankuw ketseaba” a wɔafrɛ hɔn ma wɔnye Christ rikedzi adze no bɔ ebira no, hɛn mu fã kɛsenara wɔ enyidado dɛ yɛbɛkã “nyimpadodow kɛse” a wobenya onnyiewiei nkwa wɔ asaase do no ho. (Luke 12:32; Nyikyerɛ 7:9, 10) Ɔwɔ mu dɛ hɛn a yɛwɔ enyidado dɛ yɛbɛtsena asaase do no nndzi paanoo no na yɛnnom wenyin no bi dze, naaso yɛnye hɔn bɔ mu kyerɛ enyisɔ ma Jesus n’afɔr a ɔbɔe maa hɛn no.—1 John 2:2.\n^ nky. 4 McClintock and Strong’s Cyclopedia, Ɔfã IX, krataafã 212, kã dɛ: “Kasafua sacrament no nnyi NT [Ahyɛmu Fofor] no mu; dɛmara so na Greek kasafua μυστήριον [my·steʹri·on] so wɔmmfa nndzi dwuma mmfa nnkyerɛ enuma anaa Ewuradze edzidzi, anaa enyido adzeyɛ biara.”\n^ nky. 6 Bible asekyerɛfo bi dze asɛmfua “mpɛn dodow a” dzi dwuma aber a wɔrekã Ewuradze edzidzi no ho asɛm no, na wɔtaa kyerɛ ase dɛ, ɔno kyerɛ mber dodow a ɔsɛ dɛ wodzi no. Naaso, dɛm asɛmfua a wɔdze dzii dwuma wɔ ha no ne nkyerɛase ankasa nye “mber biara” anaa “aber biara”—1 Corinthfo 11:25, 26; Good News Translation.\n^ nky. 7 Hwɛ The New Schaff-Herzog Encyclopedia of Religious Knowledge, Ɔfã IV, krataafã 43-44, nye McClintock and Strong’s Cyclopedia, Ɔfã VIII, krataafã 836.\n^ nky. 9 Hwɛ The New Cambridge History of the Bible, Ɔfã 1, krataafã 841.\n^ nky. 10 Wɔ ndɛ mber yi mu Jewfo kalɛnda no mu no, aber a nworabahwɛfo no dzi kan hu bosoom fofor no na ɔkyerɛ ber a Nisan no hyɛ ase, naaso nna ɔnntse dɛm wɔ asomafo no aber do. Mbom no, nna Nisan no hyɛ ase aber a wodzi kan hu bosoom no wɔ Jerusalem, aber a nworabahwɛfo no ehu no ekyir bɛyɛ dakor anaa dza ɔbor dɛm no. Dɛm nsosoree yi ntsi na ndɛ, ɔtɔfabi a aber a Jehovah Adasefo dze dzi hɔn Ewuradze edzidzi no yɛ soronko fi ber a Jewfo no dze dzi hɔn Apaho no.\n^ nky. 19 Hwɛ A New Translation of the Bible, a James Moffatt kyerɛwee no; The New Testament—A Translation in the Language of the People, a Charles B. Williams kyerɛwee no; nye The Original New Testament, a Hugh J. Schonfield kyerɛwee no.\nFa mona Fa mona Ebɛnadze Ntsi Na Ɔkwan A Jehovah Adasefo Fa Do Dzi Ewuradze Edzidzi No Yɛ Soronko Fi Ɔsom Afofor Dze Ho?\nJesus Wu Ho Nkaadzi